**საქართველოს 2015-2016 წლების ეროვნული ანტიკორუფციული სამოქმედო გეგმის მონიტორინგის შესახებ ანგარიში**

**2016 წელი**

(პროგრესის ანგარიში სრულად მოიცავს 2016 წლის მონაცემებს)

**სარჩევი**

[**შესავალი** 3](#_Toc474952178)

[**პროგრესის შესახებ ანგარიში** 3](#_Toc474952179)

[**ანტიკორუფციული სამოქმედო გეგმის მონიტორინგის ჩარჩო** 3](#_Toc474952180)

[**I. კორუფციის პრევენცია** 4](#_Toc474952181)

[**პრიორიტეტი 1. კორუფციის პრევენციის მიზნით ეფექტიანი უწყებათაშორისი კოორდინაცია** 4](#_Toc474952182)

[**პრიორიტეტი 2. საჯარო სამსახურში კორუფციის პრევენცია** 9](#_Toc474952183)

[**პრიორიტეტი 3. ღიაობა, საჯარო ინფორმაციის ხელმისაწვდომობა და მოქალაქეთა ჩართულობა კორუფციის წინააღმდეგ ბრძოლაში** 12](#_Toc474952184)

[**პრიორიტეტი 4. განათლება და საზოგადოების ცნობიერების ამაღლება კორუფციის პრევენციის მიზნით** 16](#_Toc474952185)

[**პრიორიტეტი 5. კორუფციის პრევენცია სამართალდამცავ ორგანოებში, კორუფციული დანაშაულების ეფექტიანი გამოვლენა და სისხლისსამართლებრივი დევნა** 17](#_Toc474952186)

[**პრიორიტეტი 6. კორუფციის პრევენცია მართლმსაჯულების სისტემაში** 20](#_Toc474952187)

[**პრიორიტეტი 7. გამჭვირვალობის უზრუნველყოფა და კორუფციული რისკების შემცირება საჯარო ფინანსების და სახელმწიფო შესყიდვების სფეროში** 25](#_Toc474952188)

[**პრიორიტეტი 8. კორუფციის პრევენცია საბაჟო და საგადასახადო სისტემაში** 30](#_Toc474952189)

[**პრიორიტეტი 9. კორუფციის პრევენცია კერძო სექტორთან მიმართებით** 34](#_Toc474952190)

[**პრიორიტეტი 10. კორუფციის პრევენცია ჯანდაცვის და სოციალურ სექტორში** 34](#_Toc474952191)

[**პრიორიტეტი 11. პოლიტიკური კორუფციის პრევენცია** 42](#_Toc474952192)

[**პრიორიტეტი 12. კორუფციის პრევენცია თავდაცვის სექტორში** 42](#_Toc474952193)

[**პრიორიტეტი 13. კორუფციის პრევენცია დამოუკიდებელ მარეგულირებელ ორგანოებში** 42](#_Toc474952194)

[**II**. **კორუფციის კრიმინალიზაცია, კორუფციული დანაშაულების ეფექტიანი გამოვლენა და სისხლისსამართლებრივი დევნა** 51](#_Toc474952195)

**შესავალი**

კორუფციის წინააღმდეგ ეფექტიანი და კოორდინირებული ბრძოლის ხელშეწყობის, ხელისუფლების გამჭვირვალობისა და ანგარიშვალდებულების გაზრდის მიზნით 2015 წლის 20 აპრილს საქართველოს მთავრობის N170 დადგენილებით დამტკიცდა საქართველოს ეროვნული ანტიკორუფციული სტრატეგია და საქართველოს ეროვნული ანტიკორუფციული სტრატეგიის განხორციელების 2015-2016 წლების სამოქმედო გეგმა.[[1]](#footnote-1)

ახალ სტრატეგიულ დოკუმენტებთან ერთად 2015 წლის 4 თებერვალს გამართულ კორუფციის წინააღმდეგ ბრძოლის უწყებათაშორისი საკოორდინაციო საბჭოს („ანტიკორუფციული საბჭო“) სხდომაზე დამტკიცებულ იქნა ანტიკორუფციული სტრატეგიული დოკუმენტების მონიტორინგისა და შეფასების მეთოდოლოგია. მეთოდოლოგია მოიცავს სამ კომპონენტებს: i)პროგრესის შესახებ ანგარიში და ანტიკორუფციული სამოქმედო გეგმის მონიტორინგის ჩარჩო - *მზადდება 6 თვეში ერთხელ****;*** ii) მონიტორინგის ანგარიში - *მზადდება წელიწადში ერთხელ;* iii) შეფასების ანგარიში - *მზადდება ორ წელიწადში ერთხელ****.***[[2]](#footnote-2)

წინამდებარე დოკუმენტი წარმოადგენს 2015-2016 წლების ანტიკორუფციული სამოქმედო გეგმის 2016 წლის 12 თვის განმავლობაში სამოქმედო გეგმით გათვალისწინებული ვალდებულებების შესრულების **მონიტორინგის** **ანგარიშს**.

**პროგრესის შესახებ ანგარიში**

პროგრესის შესახებ ანგარიშში ასახულია 14 სტრატეგიული პრიორიტეტის შესაბამისად სამოქმედო გეგმით განსაზღვრული სამიზნეების მიღწევის პროცესი, ზოგადი მიზნების მიღწევის კუთხით გადადგმული ნაბიჯები და მათთან დაკავშირებით გამოწვევები. ანგარიში მომზადებულია ანტიკორუფციული საბჭოს სამდივნოს (საქართველოს იუსტიციის სამინისტროს ანალიტიკური დეპარტამენტი) მიერ პასუხისმგებელი უწყებებისგან მიღებული ინფორმაციასა და არასამთავრობო ორგანიზაციების მოსაზრებებზე დაყრდნობით.[[3]](#footnote-3)

**ანტიკორუფციული სამოქმედო გეგმის მონიტორინგის ჩარჩო**

ახალი მეთოდოლოგიის შესაბამისად, პროგრესის შესახებ ანგარიშთან ერთად თითოეული პასუხისმგებელი უწყება ვალდებულია შეავსოს ***ანტიკორუფციული სამოქმედო გეგმის მონიტორინგის ჩარჩო,*** რომელიც წარმოადგენს წინამდებარე ანგარიშის დანართს. ჩარჩოში წარმოდგენილია სამიზნეების მიღწევის შედეგი[[4]](#footnote-4) და განხორციელების პროცესი,[[5]](#footnote-5) რომელიც პასუხისმგებელი უწყებებისა და ანტიკორუფციული საბჭოს სამდივნოს მიერ შესაბამისი რეიტინგით/სტატუსით ფასდება.

**I. კორუფციის პრევენცია**

**პრიორიტეტი 1. კორუფციის პრევენციის მიზნით ეფექტიანი უწყებათაშორისი კოორდინაცია**

**შედეგი 1.1 ინსტიტუციურად გაძლიერებული ანტიკორუფციული საბჭო**

2015 წელს სამოქმედო გეგმაზე დაყრდნობით და ანტიკორუფციული საბჭოს ფუნქციების შესრულების ეფექტიანობის გაზრდის და საბჭოს გაძლიერების მიზნით ანტიკორუფციული საბჭოს სამდივნომ მოამზადა შესაბამისი **წინადადებები.** აღნიშნული წინადადებების განხილულ და მოწონებულ იქნა ანტიკორუფციული საბჭოს მიერ 2015 წლის 10 ივლისის სხდომაზე და მათი იმპლემენტაციის პროცესი 2015-2016 წლებში მიმდინარეობდა. მნიშვნელოვანი ნაბიჯები გადაიდგა ისეთი ანტიკორუფციული სტრატეგიული დოკუმენტების შესრულების მონიტორინგის გაძლიერების მიზნით, როგორიცაა ***ექსპერტთა დონის სამუშაო ჯგუფის შეხვედრების პერიოდულობის განსაზღვრა*** და ყველა დაინტერესებული მხარის პროცესში ***ეფექტური ჩართულობის უზრუნველყოფა,*** აგრეთვე არასამთავრობო სექტორის წარმომადგენლებისთვის მათი კომენტარების წარმოდგენის მიზნით სამუშაოს მოცულობიდან გამომდინარე ***ვადების სულ მცირე ორ კვირამდე გაზრდა*** და ***საბჭოს ინფორმირება*** ანტიკორუფციული ღონისძიებების შესრულების სტატუსის შესახებ და სხვ. მომზადდა აგრეთვე ***ექსპერტთა სამუშაო ჯგუფის დებულების პროექტი***. შემუშავების პროცესშია ***ანტიკორუფციული პოლიტიკისა და სამართლებრივი ბაზის შესახებ საჯარო მოხელეთა საერთო*** ტრენინგ-კურსის კურიკულუმი საჯარო მოხელეებისთვის, მიმდინარეობს ***მოლაპარაკებები IACA-სა და იუსტიციის სამინისტროს,*** როგორც ანტიკორუფციული საბჭოს თავმჯდომარე უწყებას შორის ურთიერთგაგების მემორანდუმის გაფორმებაზე. განისაზღვრა ანტიკორუფციული საბჭოს ანალოგიურ უწყებები, რომლებთანაც სამდივნო გეგმავს ინტენსიური მოლაპარაკებების გამართვას ეფექტური კომუნიკაციის და ურთიერთდახმარების მექანიზმის ამოშვავები მიზნით. კერძოდ, ***სერბეთის ანტიკორუფციული სააგენტოსთან, ლატვიის კორუფციის პრევენციისა და მასთან ბრძოლის ბიუროსა და სლოვენიის კორუფციის პრევენციის განმახორციელებელი საბჭოსთან.*** მიმდინარეობს მოლაპარაკებები IACA-სა და იუსტიციის სამინისტროს, როგორც ანტიკორუფციული საბჭოს თავმჯდომარე უწყებას შორის ურთიერთგაგების მემორანდუმის გაფორმებაზე.

ანტიკორუფციული საბჭოს სამდივნოს მიერ მომზადებული წინადადებებით გათვალისიწინებული იყო აგრეთვე ***ანტიკორუფციული საბჭოს ბანერის იუსტიციის მთავარ ვებგვერდზე*** განთავსება. მიმდინარეობს მოლაპარაკებები ამ მიზნით.

მიზანშეწონილია გაგრძელდეს საბჭოს მიერ მოწონებული წინადადებების იმპლემენტაცია, მათ შორის ანტიკორუფციულ საერთაშორისო ქსელებთან და ანტიკორუფციული საბჭოს მსგავს ორგანიზაციებთან თანამშრომლობის გაძლიერების კუთხით. აგრეთვე, უნდა გაგრძელდეს საჯარო მოხელეთა ტრენინგ-კურსების ორგანიზების საკითხებზე მუშაობა და სხვ.

მისასალმებლია, რომ გაიზარდა ანტიკორუფციული საბჭოს სამდივნოს თანამშრომელთა რაოდენობა, რომელთა საქმიანობის ძირითად ნაწილს წარმოადგენს ანტიკორუფციული პოლიტიკის დოკუმენტებზე მუშაობა. ***2015 წლიდან 2016 წლამდე თანამშრომელთა რაოდენობა შვიდიდან ათამდე გაიზარდა.***

საანგარიშო პერიოდის განმავლობაში სამდივნოს თანამშრომლები პერიოდულად მონაწილეობდნენ სხვადსხვა სახის სემინარებსა და ტრენინგებში, როგორიცაა რეგიონული სემინარი ინტერესთა კონფლიქტის საკითხებზე, ტერნერთა ტრენინგი მამხილებელთა დაცვის საკითხებზე და სტრატეგიული დაგეგმვის ციკლი. თუმცა, ***ტრენინგები არ იყო სისტემური ხასიათის*** და არ წარმოადენდა ანტიკორუფციული საბჭოს სამდივნოს მიერ შემუშავებული ტრენინგ-გეგმის ნაწილს.

***კორუფციული რისკების მეთოდოლოგიის შემუშავება*** საანგარიშო პერიოდში სრულად არ მომხდარა, თუმცა, სამდივნო აღნიშნული მიმართულებით მოლაპარაკებებს მართავს საჯარო სამსახურის რეფორმის ევროკავშირის ტექნიკური დახმარების პროექტის ფარგლებში ექსპერტის დახმარების გამოყენებაზე. აგრეთვე, საანგარიშო პერიოდის განმავლობაში მომზადდა შვიდი საერთაშორისო რეიტინგის ანალიზი, რაც გეგმით გათვალისწინებულზე მცირეა, მაგრამ მომზადდა ყველა შესაბამისი რეიტინგის ანალიზი რაც საანგარიშო პერიოდში გამოქვეყნდა. თუმცა, მნიშვნელოვანია, რომ თითოეული ანალიტიკური დოკუმენტი განთავსდეს ვებგვერდზე და მოხდეს მისი პერიოდული განახლება.

***რეკომენდაცია:***

***1. განხორციელდეს ანტიკორუფციული საბჭოს სამდივნოს მიერ მომზადებული წინადადებების სრული იმპლემენტაცია და აისახოს ახალ ანტიკორუფციულ სამოქმედო გეგმაში.***

***2. შემუშავდეს ანტიკორუფციული პოლიტიკისა და სამართლებრივი ბაზის შესახებ საჯარო მოხელეთა საერთო ტრენინგ-გეგმა და ჩატარდეს შესაბამისი ტრენინგები.***

***3. მოხდეს ანტიკორუფციული საბჭოს სამდივნოს თანამშრომელთა კვალიფიკაციის ამაღლება ამისთვის წინასწარ შემუშავებული ტრენინგ-გეგმის მიხედვით.***

***4. შემუშავდეს კორუფციის რისკების შეფასების მეთოდოლოგია.***

***5. საბჭოს სამდივნოს მიერ მომზადებული ყველა ანალიტიკური დოკუმენტი მათ შორის სამართლებრივი კვლევები, საერთაშორისო რეიტინგებისა და რეკომენდაციების, საუკეთესო პრაქტიკის ანალიზი ხელმისაწვდომი იყოს იუსტიციის სამინისტროს ვებგვერდზე ანტიკორუფციული საბჭოს ბანერის ქვეშ.***

***6. შეიქმნას ანტიკორუფციული საბჭოს ვებგვერდი/ბანერი, რომლის ადმინისტრირებასაც ანტიკორუფციული საბჭოს სამდივნო განახორციელებს.***

**შედეგი 1.2 ანტიკორუფციული სტრატეგიული დოკუმენტების გადასინჯვის პროცესი ინკლუზიურია, ხოლო შესრულების მონიტორინგი - ეფექტიანი**

საანგარიშო პერიოდში ***განახლდა 2015-2016 წლების სამოქმედო გეგმა და ანტიკორუფციული სტრატეგია.*** სტრატეგიასა და სამოქმედო გეგმას დაემატა ახალი, მე-14 პრიორიტეტი - „კორუფციის პრევენციის ხელშეწყობა მუნიციპალიტეტებში“. განახლებული სტრატეგიული დოკუმენტები ანტიკორუფციულმა საბჭომ 2016 წლის 27 მაისის სხდომაზე დაამტკიცა.

ახალი, 2017-2018 წლების ანტიკორუფციული სამოქმედო გეგმის შემუშავებისა და სტრატეგიის განახლების მიზნით სამდივნომ მუშაობა 2016 წლის დეკემბერში დაიწყო, თუმცა ვინაიდან მიზანშეწონილია საანგარიშო პერიოდი დასრულდეს და მხოლოდ ამის შემდგომ შემუშავდეს ახალი სტრატეგიული დოკუმენტები, პროცესი 2017 წლის დასაწყისში დასრულდება. აღნიშნული დოკუმენტების დამტკიცების მიზნით საბჭოს სხდომა 2017 წლის მარტში იგეგმება. აგრეთვე, ანტიკორუფციული საბჭოს ***სამდივნომ საჯარო კონსულტაციების გამართვის მიზნით*** 2017 წლის დასაწყისში ორი ღონისძიება დაგეგმა. პირველი სამოქალაქო სექტორის, საერთაშორისო ორგანიზაციებისა და პასუხისმგებელი უწყებების წარმომადგენლების მონაწილეობით, ხოლო მეორე ღონისძიება სტუდენტების ჩართულობას მიეძღვნება. საჯარო კონსულტაციებზე მიღებული მოსაზრებები დამუშავდება სამდივნოს მიერ და გახდება ახალი სტრატეგიული დოკუმენტების ნაწილი.

პასუხისმგებელი უწყებების და არასამთავრობო და საერთაშორისო ორგანიზაციების მიერ მოწოდებული ინფორმაციის საფუძველზე ***სამდივნომ შეიმუშავა 2015-2016 წლების სამოქმედო გეგმის 2015 წლის მეორე ექვსი თვის პროგრესის შესახებ ანგარიში და მონიტორინგის ჩარჩო და 2015 წლის მონიტორინგის ანგარიში,*** რომელშიც ასახულია 2015 წლის მანძილზე მიღწეული მნიშვნელოვანი შედეგები, არსებული ხარვეზები და ჩამოყალიბებულია შესაბამისი რეკომენდაციები. აღნიშნული დოკუმენტები ანტიკორუფციულმა საბჭომ 2016 წლის მაისს რიგით მეთოთხმეტე სხდომაზე დაამტკიცა.

სამდივნო მუშაობს 2015-2016 წლების სამოქმედო გეგმის 2016 წლის შესრულების პროგრესისა და მონიტორინგის ანგარიშებზე. აღნიშნული ანგარიშების საბჭოსთვის წარდგენა 2017 წლის მარტში იგეგმება.

ანტიკორუფციული სტრატეგიისა და 2015-2016 წლების სამოქმედო გეგმის განახლების, მონიტორინგის ჩარჩოსა და პროგრესისა და მონიტორინგის ანგარიშების შემუშავების პროცესში არასამთავრობო სექტორის ჩართვა სამდივნოს მხრიდან უზრუნველყოფილ იქნა დოკუმენტების მიწოდებითა და სამუშაო შეხვედრების ფორმატში, ***თუმცა სამოქმედო გეგმის მონიტორინგის ჩარჩოში პროგრესი არსამთავრობო ორგანიზაციების მხრიდან არ შეფასებულა.***

პროგრესისა და შეფასების ანგარიშები, ასევე განახლებული სტრატეგია და 2015-2016 წლების სამოქმედო გეგმა ხელმისაწვდომია იუსტიციის სამინისტროს ვებგვერდზე.

ანტიკორუფციული სტრატეგიისა და სამოქმედო გეგმის განახლების მიზნით **ონლაინ კონსულტაციების მექანიზმის** განთავსდა იუსტიციის სამინისტროს ვებ-გვერდზე. ამ ეტაპზე საკონსულტაციო მექანიზმით არავის უსარგებლია. რაც სავარაუდოდ გამოწვეულია მექანიზმის შესახებ ცნობადობის სიმცირით.

***რეკომენდაცია:***

***დაიგეგმოს საკონსულტაციო მექანიზმის ცნობადებისათვის საჭირო შესაბამისი აქტივობები, რათა მექანიზმი გახდეს ქმედითი.***

**შედეგი 1.3. ანტიკორუფციული პოლიტიკის ჩამოყალიბებასა და განხორციელებაში მუნიციპალიტეტების როლი გაძლიერებულია**

საქართველოს მთავრობის ადმინისტრაციასთან თანამშრომლობით მუნიციპალიტეტის ორგანოების წარმომადგენლებთან, გუბერნატორებთან გაიმართა ერთი სამუშაო შეხვედრა, სადაც მათ სამდივნომ მიაწოდა ინფორმაცია ანტიკორუფციული საბჭოს საქმიანობისა და ანტიკორუფციული სტრატეგიული დოკუმენტების შესახებ. თემატური და ორმხრივი სამუშაო შეხვედრებისა და აქტიური კომუნიკაციის შედეგად 2016 წლის 27 მაისი სხდომაზე საბჭოს მოწვევით თვითმმართველი ქალაქების - ქ. თბილისის, ქ. რუსთავისა და ქ. თელავის საკრებულოებისა და მერიის წარმომადგენლები გახდნენ ანტიკორუფციული საბჭოს წევრები. ანტიკორუფციულ სტრატეგიასა და 2015-2016 წლების სამოქმედო გეგმას დაემატა მე-14 პრიორიტეტი - კორუფციის პრევენციის ხელშეწყობა მუნიციპალიტეტებში. კომუნიკაციისა და თანამშრომლობის მექანიზმი ეფექტიანად მუშაობს. მიმდინარეობს ახალ ანტიკორუფციულ სტრატეგიულ დოკუმენტებზე მუშაობა, რომელთაც საბჭოსთან ერთად ასევე დაამტკიცებს შესაბამისი მუნიციპალიტეტის საკრებულო.

**შედეგი 1.4. კორუფციის პრევენციის საკითხებზე საერთაშორისო თანამშრომლობა ეფექტიანია**

ანტიკორუფციული საბჭოს სამდივნო პერიოდულად აწვდიდა პასუხისმგებელ უწყებებს ინფორმაციას ***OECD-ACN-ისა და GRECO-ს საქართველოს შეფასების*** მესამე და მეოთხე რაუნდების ფარგლებში მიცემული რეკომენდაციების შესახებ და ხელს უწყობდა მათ შესრულებას. სამდივნოს კოორდინაციითა და უწყებების ჩართულობით GRECO-ს შეფასების მესამე რაუნდში საქართველოს ***არცერთი რეკომენდაცია არ დარჩა შეუსრულებელი.[[6]](#footnote-6)*** ამასთან, 2016 წელს დაიწყო GRECO-ს შეფასების მეოთხე რაუნდი. სამდივნომ ანალიტიკური (სამდივნომ მოამზადა GRECO-ს მეოთხე რაუნდის ფარგლებში შეფასებული 26 ქვეყნისთვის გამოცემული რეკომენდაციების ანალიზი - კორუფციის პრევენცია პარლამენტში, სასამართლოსა და პროკურატურაში, ასევე მოამზადა ანალიტიკური დოკუმენტი GRECO-ს მეოთხე რაუნდის ზოგად რეკომენდაციებთან საქართველოს შესაბამისობის უზრუნველყოფის მიზნით საჭირო ღონისძიებების შესახებ და სხვ.) და ადმინისტრაციული მხარდაჭერით უზრუნველყო უწყებების სრული ჩართულობა პროცესებში. საბოლოო ანგარიშის გამოქვეყნებისთანავე (2016 წლის იანვარი) სამდივნო უზრუნველყოფს პასუხისმგებელი უწყებებისთვის მათ მიწოდებასა და რეკომენდაციების ასახვას მომავალ ანტიკორუფციულ სტრატეგიულ დოკუმენტებში.

2016 წელს ***OECD-ACN 2016 წელს საქართველოს შეფასების მეოთხე რაუნდი დაიწყო.*** სამდივნოს კოორდინაციით მომზადდა, კითხვარზე პასუხები, შეხვედრები გაიმართა ყველა პასუხისმგებელ უწყებებთან და მომზადდა შეფასების ანგარიშზე საქართველოს კომენტარები და შენიშვნები. საქართველოს შეფასების მეოთხე რაუნდის ანგარიში განხილვისა და მოლაპარაკების მიზნით სამდივნო, სხვა პასუხისმგებელ უწყებებთან ერთად, დაესწრო 2016 წლის 13-17 სექტემბერს, გამართულ OECD-ACN-ის პლენარულ სხდომას. OECD-ACN-ის საქართველოს შეფასების მეოთხე რაუნდის საბოლოო ანგარიში 2016 წლის ოქტომბერს საჯაროდ გამოქვეყნდა. სამდივნომ უზრუნველყო ანგარიშის კოორდინაცია პასუხისმგებელ უწყებებში და შესაბამისი რეკომენდაციები აისახება სამომავლო ანტიკორუფციულ სტრატეგიულ დოკუმენტებში. აქვე, უნდა აღინიშნოს, რომ OECD-ACN რეკომენდაციებიდან საქართველოს მხოლოდ ერთი რეკომენდაცია აქვს შეუსრულებელი, თუმცა სასურველია მეტი ყურადღება დაეთმოს რეკომენდაციების შესრულებას და დარჩენილი ნაწილობრივ შესრულებული (რვა რეკომენდაცია) და უმეტესად შესრულებული (ორი რეკომენდაცია) რეკომენდაციების სტატუსიც გაუმჯობესდეს.

მნიშვნელოვანია, რომ 2016 წლის 13 დეკემბერს საქართველომ რეგიონულ ანტიკორუფციულ ცენტრში ***დამკვირვებელი ქვეყნის სტატუსი მიიღო.***

მიზანშეწონილია გაგრძელდეს ანტიკორუფციული საბჭოს სამდივნოს მიერ ანტიკორუფციული ქსელებისა და საინფორმაციო პოსტალებისთვის საქართველოში მიმდინარე ***ანტიკორუფციულ რეფორმებზე ინფორმაციის მიწოდება*** პერიოდულად.

***რეკომენდაცია:***

***GRECO-ს და OECD-ACN-ის საქართველოს შეფასების მეოთხე რაუნდის რეკომენდაციების უმეტესობა აისახოს ახალ ანტიკორუფციულ სტრატეგიულ დოკუმენტებში.***

**შედეგი 1.5. საზოგადოება ინფორმირებულია ანტიკორუფციული საბჭოს შესახებ**

ანტიკორუფციული საბჭოს სამდივნო ***პერიოდულად, საჭიროებისთანავე აახლებდა იუსტიციის სამინისტროს ვებგვერდს.*** ვებგვერდზე ხელმისაწვდომია ანტიკორუფციული სტრატეგია, 2015-2016 წლების სამოქმედო გეგმა, შესრულების შეფასების, პროგრესისა და მონიტორინგის ანგარიშები და სხვა ყველა სტრატეგიული დოკუმენტი ანტიკორუფციული პოლიტიკის ფარგლებში. თუმცა, არ არის ნათელი, რამდენად რეალურად ხელმისაწვდომია აღნიშნული დოკუმენტები საზოგადოებისთვის დაინტერესების შემთხვევაში. უმჯობესია, როგორც უკვე აღინიშნა ანტიკორუფციული საბჭოს ბანერი განთავსდეს იუსტიციის სამინისტროს მთავარ გვერდზე და დოკუმენტები ხელმისაწვდომი იყოს როგორც ქართულ ასევე ინგლისურ ენებზე.

***რეკომენდაცია***

***1. იუსტიციის სამინისტროს მთავარ/საწყის გვერდზე განთავსდეს ანტიკორუფციული საბჭოს ბანერი და სტრატეგიული მნიშვნელობის დოკუმენტები, ხოლო სულ მცირე ანტიკორუფციული სტრატეგია და სამოქმედო გეგმა ხელმისაწვდომი იყოს აგრეთვე ინგლისურ ენაზე.***

***2. დაიგეგმოს ანტიკორუფციული პოლიტიკის შესახებ საზოგადოების ცნობიერების ამაღლების მიზნით აქტივობები, როგორიცაა საინფორმაციო ბროშურების მომზადება და საჯარო კონსულტაციების გამართვა. განსაკუთრებული აქცენტი მიზანშეწონილია გაკეთდეს რეგიონებზე.***

**პრიორიტეტი 2. საჯარო სამსახურში კორუფციის პრევენცია**

**შედეგი 2.1. შემუშავებულია საჯარო მოსამსახურეთა შერჩევის, დაწინაურების და გათავისუფლების გამჭვირვალე და ობიექტური მექანიზმი; ანაზღაურებისა და წახალისების ახალი სისტემა მომზადებულია**

2015 წლის 27 ოქტომბერს საქართველოს პარლამენტმა მიიღო "საჯარო სამსახურის შესახებ" ახალი კანონი. აღნიშნულ პროცესს წინ უსწრებდა აქტიური მუშაობა დაინტერესებულ პირთა ჩართულობით და საკანონმდებლო პროექტის განხილვის მიზნით გამართული 8 საჯარო დისკუსია. ახალი კანონის მიღება პროფესიული და ანგარიშვალდებული საჯარო სამსახურის ჩამოყალიბების მიმართულებით უდავოდ წინ გადადგმული მნიშვნელოვანია ნაბიჯია და ბევრ პოზიტიურ ცვლილებას მოიცავს.  "საჯარო სამსახურის შესახებ" საქართველოს ახალი კანონის ფარგლებში, განსაზღვრული მოხელეთა სამსახურში მიღებისა და კარიერული განვითარების გამჭვირვალე და ობიექტური წესების გათვალისწინებით, ბიურომ შეიმუშავა „საჯარო სამსახურში კონკურსის ჩატარების წესის შესახებ“ საქართველოს მთავრობის დადგენილების პროექტი. თუმცა მისი მთავრობისთვის წარდგენა ვერ მოხერხდა.

დამატებით, საანგარიშო პერიოდში საჯარო სამსახურის ბიუროს ვალდებულებას წარმოადგენდა საჯარო მოხელეთა მიერ შესრულებული სამუშაოს შეფასების სისტემის დანერგვა. 2016 წლის იანვარში მოწვეულმა უცხოელმა ექსპერტმა შეიმუშავა შეფასების სისტემის სახელმძღვანელო, რომელიც ადგენს ძირითად რეკომენდაციებს, როგორც მენეჯერული, ასევე ადამიანური რესურსების მართვის ერთეულის წარმომადგენლებისთვის. განხორციელებული ტრენერთა ტრენინგის (ToT) დროს გამოთქმული მოსაზრებებისა და ადამიანური რესურსების მართვის ერთეულების ხელმძღვანელებთან კონსულტაციების შედეგადაც შემუშავდა „პროფესიული საჯარო მოხელის შეფასების წესისა და პირობების შესახებ“ საქართველოს მთავრობის დადგენილების პროექტი, რომელიც წარედგინა საქართველოს მთავრობას განსახილველად.

ასევე, მნიშვნელოვან ვალდებულებას წარმოდგენდა 2015 წლის 27 ოქტომბერს მიღებული"საჯარო სამსახურის შესახებ" საქართველოს ახალი კანონის გარდამავალი დებულების შესაბამისად, საჯარო სამსახურში წახალისების გამჭვირვალე სისტემის მარეგულირებელი სამართლებრივი საფუძვლების შექმნა. საჯარო სამსახურის ბიურომ საანგარიშო პერიოდში მოამზადა „პროფესიული საჯარო მოხელის წახალისების წესის შესახებ“ საქართველოს მთავრობის დადგენილების პროექტი. თუმცა მისი მთავრობისთვის წარდგენა საანგარიშო პერიოდში ვერ მოხერხდა.

"საჯარო სამსახურის შესახებ" საქართველოს ახალი კანონით საფუძველი ჩაეყარა საჯარო სამსახურში სამართლიანი ანაზღაურების სისტემის ჩამოყალიბებას შესაბამისად, მნიშვნელოვანია რომ არსებული გამოწვევების გათვალისწინებით, ახალი საკანონმდებლო რეგულაციებით, მკაფიოდ იქნეს განსაზღვრული საჯარო მოხელის შრომითი გასამრჯელოს, სახელფასო დანამატისა და წახალისების ფორმები და საფუძვლები. სამოქმედო გეგმით ნაკისრი ვალდებულებს შესაბამისად საჯარო სამსახურს ბიურომ საანგარიშო პერიოდში მომამზადა „საჯარო დაწესებულებაში შრომის ანაზღაურების შესახებ“ საქართველოს კანონის პირველადი სამუშაო ვერსია და მისი კონცეპტუალური მიმართულებები განხილულ იქნა კანონზე მომუშავე სამთავრობო სამუშაო ჯგუფის წევრების, ბიუროს წარმომადგენლებისა და SIGMA-ს ექსპერტების ჩართულობით. საანგარიშო პერიოდში აღნიშნული დოკუმენტი მთავრობას არ წარდგენია.

***რეკომენდაციები:***

***შედეგის მიღწევის მიზნით 2017 წელს მნიშვნელოვანია:***

1. ***„საჯარო სამსახურის შესახებ“ საქართველოს ახალი კანონიდან გამომდინარე ნორმატიული აქტების შემუშავების ინკლუზიური პროცესის უზრუნველყოფა და არსებული გამოწვევების გათვალისწინება;***
2. ***„საჯარო სამსახურის შესახებ“ საქართველოს ახალი კანონის იმპლემენტაციის ხელშეწყობის მიზნით საჯარო მოხელეთა ცნობიერების ამაღლება;***
3. ***საჯარო მოხელეთა შეფასების სისტემის შემუშავებისას საერთაშორისო გამოცდილების შესწავლა და თითოეულ სახელმწიფო დაწესებულებაში მისი იმპლემენტაციის ხელშეწყობა.***

**შედეგი 2.2. საჯარო მოხელეთა ეთიკის, ინტერესთა კონფლიქტისა და შეუთავსებლობის მარეგულირებელი მექანიზმები დახვეწილია**

საქართველოს პარლამენტმა მიიღო "საჯარო სამსახურში ინტერესთა შეუთავსებლობისა და კორუფციის შესახებ" საქართველოს კანონის დახვეწის მიზნით მომზადებული ცვლილებები 2015 წლის 27 ოქტომბერს.

"საჯარო სამსახურის შესახებ" საქართველოს ახალი კანონის მე-10 თავით გათვალისწინებულია მოხელეთა დისციპლინური წარმოებისა და პასუხისმგებლობასთან დაკავშირებული საკითხები.

დონორი ორგანიზაციის მხარდაჭერით, საჯარო მოხელეთა ეთიკისა და ქცევის ზოგად წესებზე მომუშავე ჯგუფის მიერ, რომელიც დამოუკიდებელი ექსპერტებისაგან შედგებოდა, შემუშავდა „საჯარო დაწესებულებაში ეთიკისა და ქცევის ზოგადი წესების“ პროექტი რომლიც მოიცავს ეთიკური ქცევის ძირითად პრინციპებსა და მათ განმარტებებს. ეთიკისა და ქცევის ზოგად წესებზე მუშაობის პროცესში მოეწყო 5 საჯარო განხილვა, რომლებსაც ესწრებოდნენ საჯარო დაწესებულებების ადამიანური რესურსების მართვის ერთეულების, შიდა აუდიტისა და იურიდიული დეპარტამენტის წარმომადგენლები როგორც ცენტრალური ხელისუფლების, ისე მუნიციპალიტეტების დონეზე; ასევე, საერთაშორისო და დონორი ორგანიზაციების, არასამთავრობო სექტორისა და აკადემიური სექტორის წარმომადგენლები. აღნიშნულ საჯარო განხილვებზე გამოთქმული შენიშვნებისა და კომენტარების უმეტესი ნაწილი გაზიარებული და ასახულია ეთიკისა და ქცევის ზოგადი წესების პროექტის საბოლოო ვერსიაში და წარდგენილია საქართველოს მთავრობისათვის განსახილველად.

***რეკომენდაციები:***

***შედეგის მიღწევის მიზნით 2017 წელს მნიშვნელოვანია ეთიკის კოდექსზე მუშაობის დასრულება.***

**შედეგი 2.3. სამსახურში კორუფციის პრევენციის მიზნით საჯარო სამსახურის ბიუროს როლი გაზრდილია**

დეკლარაციების მონიტორინგის სისტემის მოდელის შერჩევის შედეგად მომზადდა "საჯარო სამსახურში ინტერესთა შეუთავსებლობისა და კორუფციის შესახებ საქართველოს კანონში" ცვლილებების შეტანის თაობაზე" საქართველოს კანონის პროექტი, რომელიც საქართველოს პარლამენტმა დაამტკიცა 2015 წლის 27 ოქტომბერს. საკანონმდებლო ცვლილებებით გათვალისწინებულ იქნა მონიტორინგის განმახორციელებელი ორგანო, მონიტორინგის ძირითადი საფუძველი, შესამოწმებელი ქონებრივი დეკლარაციების მინიმალური რაოდენობა და მონიტორინგის შედეგები.

შესაბამისად, თანამდებობის პირთა ქონებრივი მდგომარეობის დეკლარაციების მონიტორინგის სისტემის დანერგვის მიზნით, ბიუროს მიერ მომზადდა დეკლარაციების მონიტორინგის ინსტრუქციის პროექტი, რომელიც გაეგზავნა საქართველოს მთავრობას განსახილველად. ასევე, დასრულდა დეკლარაციების მონიტორინგის ელექტრონულ პროგრამაზე მუშაობა სსიპ - მონაცემთა გაცვლის სააგენტოსთან ერთად.

ეთიკისა და ქცევის ზოგადი წესების შესახებ ტრენინგები ჩაუტარდათ ცენტრალური ხელისუფლების ყველა ორგანოს 4-4 თანამშრომელს, მათ შორის საქართველოს მთავრობის ადმინისტრაციის, საქართველოს პარლამენტისა და აფხაზეთის ავტონომიური რესპუბლიკის ორგანოების 2-2 წარმომადგენელს, სულ 72 თანამშრომელს. ასევე, აღნიშნული ტრენინგები ჩატარდა მუნიციპალიტეტის ორგანოებისა და სახელმწიფო რწმუნებულების/გუბერნატორების ადმინისტრაციის 2-2 თანამშრომლისათვის, სულ 572 საჯარო მოხელისათვის. ამასთანავე, მიმდინარე წლის აპრილი-ივნისის თვეებში ეთიკის ტრენინგები ჩაუტარდათ საჯარო სამართლის იურიდიული პირების თანამშრომლებს, სულ 200 საჯარო მოსამსახურეს.

2015 წლის თებერვალში საჯარო სამსახურის ბიუროს მიერ განხორციელებული პროექტის - „მამხილებლის დაცვის ინსტიტუტის გაძლიერება საქართველოში“ - შედეგად შემუშავებული ტრენინგ მოდულისა და კურიკულუმის გათვალისწინებით, მამხილებელთა დაცვის შესახებ ტრენინგები ჩაუტარდათ ცენტრალური ხელისუფლების ყველა ორგანოს 4-4 თანამშრომელს, მათ შორის საქართველოს მთავრობის ადმინისტრაციის, საქართველოს პარლამენტისა და აფხაზეთის ავტონომიური რესპუბლიკის ცენტრალური ხელისუფლების ორგანოების 2-2 წარმომადგენელს, სულ 72 ადამიანს. ამასთანავე, აღნიშნული ტრენინგები ჩატარდა მუნიციპალიტეტის ორგანოებსა და სახელმწიფო რწმუნებულების/გუბერნატორების ადმინისტრაციაში დასაქმებული 2-2 თანამშრომლისათვის, სულ 572 საჯარო მოხელისათვის. ასევე, მიმდინარე წლის აპრილი-ივნისის თვეებში ეთიკის ტრენინგები ჩაუტარდათ საჯარო სამართლის იურიდიული პირების თანამშრომლებს, სულ 200 საჯარო მოსამსახურეს.

***რეკომენდაციები:***

***შედეგის მიღწევის მიზნით 2017 წელს მნიშვნელოვანია:***

1. ***თანამდებობის პირთა ქონებრივი დეკლარაციების მონიტორინგის ინსტრუქციის ძალაში შესვლა;***
2. ***ახალი საკანონმდებლო ცვლილებების გათვალისწინებით ინტერესთა კონფლიქტის, შეუთავსებლობისა და ეთიკის საკითხზე ტრენინგ პროგრამის გაგრძელება და ტრენინგებში მუნიციპალიტეტების წარმომადგენლების აქტიური მონაწილეობის უზრუნველყოფა.***

**პრიორიტეტი 3. ღიაობა, საჯარო ინფორმაციის ხელმისაწვდომობა და მოქალაქეთა ჩართულობა კორუფციის წინააღმდეგ ბრძოლაში**

**შედეგი 3.1. ინფორმაციის თავისუფლების მარეგულირებელი კანონმდებლობა გადასინჯულია და ეფექტიანად სრულდება**

ინფორმაციის თავისუფლების მარეგულირებელი კანონმდებლობის დახვეწის მიმართულებით იუსტიციის სამინისტროს მიერ მუშაობა არასამთავრობო სექტორთან მჭიდრო თანამშრომლობით 2014 წლის თებერვლიდან დაიწყო. ინფორმაციის თავისუფლების შესახებ კანონპროექტი შემუშავდა ფონდ „ღია საზოგადოება საქართველოს“ მიერ დაქირავებული სამართლის ექსპერტებისა და იუსტიციის თანამშრომლების მიერ. კანონპროექტმა გაიარა საერთაშორისო ექსპერტიზა და ასევე განხილულ იქნა ფოკუს ჯგუფების მიერ, კერძოდ მოსამართლეების, ჟურნალისტების, აკადემიის წარმომადგენლებისა და ინფორმაციის გაცემაზე პასუხისმგებელი პირების მიერ.

2016 წლის განმავლობაში ინფორმაციის თავისუფლების შესახებ კანონის პროექტის პარლამენტისთვის წარდგენა ვერ მოხერხდა.

ამ ეტაპისთვის იუსტიციის სამინიტრო მუშაობს საბოლოო ტექსტზე, რომელსაც წარადგენს ანტიკორუფციული საბჭოს ფარგლებში შექმნილი სამუშაო ჯგუფის ფორმატში.  კანონპროექტის მიღებასთან არის დაკავშირებული ასევე იუსტიციის სამინიტროს მიერ აღებული დანარჩენი ვალდებულებები რომელთა განხორციელება საანგარიშო პერიოდში ვერ მოხერხდა ვინაიდან ზემოაღნიშნული კანონი მიღებული არ არის.

***რეკომენდაციები:***

***შედეგის მიღწევის მიზნით 2017 წელს მნიშვნელოვანია:***

1. ***ინფორმაციის თავისუფლების შესახებ კანონის პროექტის საჯარო განხილვის უზრუნველყოფა და საქართველოს პარალმენტში მისი წარდგენა;***
2. ***ინფორმაციის თავისუფლების ახალი მარეგულირებელი ნორმების შესახებ ცნობიერების ამაღლება.***

**შედეგი 3.2. საკანონმდებლო და ცენტრალური/ადგილობრივი ხელისუფლების მიერ გადაწყვეტილებების მიღების პროცესში მოქალაქეთა ჩართულობის მექანიზმები დანერგილია და მუშაობს**

საქართველოს მთავრობის ადმინისტრაციის შესასრულებელ ვალდებულებას წარმოადგენს ***ელექტრონული პეტიციების პორტალის გაშვება,*** რომელიც საშუალებას მისცემს მოქალაქეებს ჩაერთონ სახელმწიფო ორგანოების მიერ გადაწყვეტილებების მიღების პროცესში და ჰქონდეთ საშუალება მარტივი გზით ხმა მიაწვდინონ საქართველოს მთავრობას მათთვის განსაკუთრებული მნიშვნელობის საკითხებზე.  საანგარიშო პერიოდში მთავრობის ადმინისტრაციამ მოამზადა პორტალის პროექტი შესაბამისი მარეგულირებელი დოკუმენტაციით, მაგრამ პორტალის გაშვება საანგარიშო პერიოდში ვერ მოხერხდა.

საბიუჯეტო პროცესთან დაკავშირებით საზოგადოების ინფორმირებისა და ჩართულობის ეფექტური მექანიზმის ჩამოყალიბების მიზნით ***საქართველოს ფინანსთა სამინისტრო უზრუნველყოფს საბიუჯეტო დოკუმენტაციის საჯაროობას*** სამინისტროს ვებ-გვერდის მეშვეობით - [www.mof.ge](http://www.mof.ge). მოქალაქეთა ჩართულობის უზრუნველსაყოფის კუთხით აღსანიშნავია: საქართველოს ფინანსთა სამინისტროს ვებ-გვერდზე შეიქმნა საბიუჯეტო პროცესში საზოგადოების ჩართულობის  შესაძლებლობა "მიიღე მონაწილეობა ბიუჯეტის დაგეგმვაში და განსაზღვრე პრიორიტეტული მიმართულებები" გამოკითხვის საშუალებით - <http://survey.mof.ge/>. თუმცა, მიღებული კომენტარების და მოსაზრებების ანალიზის შესახებ ინფორმაცია ხელმისაწვდომი არ არის.

2016 წლის სახელმწიფო ბიუჯეტის ***მოქალაქის გზამკვლევი*** განახლებული ფორმატით განთავსებულია საქართველოს ფინანსთა სამინისტროს ვებ-გვერდზე, ასევე ვებ-გვერდზე განთავსებულია 2016 წლის სახელმწიფო ბიუჯეტის ინფორმაციული პრეზენტაცია.

ბიუჯეტის საერთაშორისო პარტნიორობის (The International Budget Partnership) მიერ გამოქვეყნდა „ბიუჯეტის გამჭვირვალობის კვლევა 2015“ (Open Budget Survey 2015) შედეგები, რომლის თანახმადაც საქართველომ 66 ქულით მე-16 ადგილი დაიჭირა მსოფლიოს 102 ქვეყანას შორის,[[7]](#footnote-7)[1] რითაც მნიშვნელოვნად გაიუმჯობესა პოზიციები 2012 წლის ანალოგიურ კვლევასთან შედარებით. 2012 წლის ინდექსის თანახმად 55 ქულით საქართველოს 33-ე ადგილს იკავებდა.[[8]](#footnote-8)[2] აღნიშნული პოზიციით საქართველო მოექცა მნიშვნელოვნად გამჭვირვალე ქვეყნების რიგში და წინ უსწრებს რეგიონის ყველა, ხოლო აღმოსავლეთ ევროპის ბევრ ქვეყანას. ღია ბიუჯეტის კვლევა (The Open Budget Survey) წარმოადგენს ერთადერთ დამოუკიდებელ ინსტრუმენტს, რომელიც რეგულარულად ამოწმებს ბიუჯეტის გამჭვირვალობას, საბიუჯეტო პროცესში მონაწილეობასა და საბიუჯეტო ზედამხედველობას მსოფლიოს 100-ზე მეტ ქვეყანაში.

აღნიშნულ რეიტინგში ინდექსის მნიშვნელოვანი გაუმჯობესება წარმოადგენს საჯარო ფინანსების მართვის რეფორმის ფარგლებში განხორციელებული ღონისძიებების შედეგს, რომლის ერთ-ერთ მთავარ მიზანს წარმოადგენს სახელმწიფო ფინანსების გამჭვირვალე მართვა.

საანგარიშო პერიოდში საკანონმდებლო პროცესში  მოქალაქეთა ჩართულობის მექანიზმების შექმნის კუთხით სასურველია დამატებითი ქმედითი ნაბიჯების გადადგმა.

***რეკომენდაციები:***

***შედეგის მიღწევის მიზნით 2017 წელს მნიშვნელოვანია:***

1. ***ელექტრონული პეტიციების პორტალის ფუნქციონირებისა და საზოგადოებისათვის პორტალის შესახებ ინფორმაციის ხელმისაწვდომობის უზრუნველყოფა;***
2. ***საკანონმდებლო პროცესში მოქალაქეთა ჩართულობის მექანიზმების განვითარება;***
3. ***საბიუჯეტო პროცესის სხვადასხვა ეტაპზე საზოგადოებისათვის შეთავაზებული ინტერაქტიული კითხვარების პოპულარიზაცია, მიღებული ინფორმაციის/კომენტარების ანალიზი (მათ შორის, მონაწილეთა რაოდენობა და საკითხები) და შედეგების შესახებ ინფორმაციის ხელმისაწვდომობის უზრუნველყოფა.***

**შედეგი 3.3. ღია მმართველობის პარტნიორობის ეფექტიანი კოორდინაცია ეროვნულ დონეზე და სამოქმედო გეგმის შესრულების მონიტორინგი უზრუნველყოფილია**

საქართველოს იუსტიციის სამინისტროს ანალიტიკური დეპარტამენტი და ანტიკორუფციული საბჭოს სამდივნო პასუხიმგებელია ღია მმართველობის სამოქმედო გეგმის შესრულების მონიტორინგსა და შეფასებაზე,  ასევე ეროვნულ დონეზე კოორდინაციის მექანიზმის - ღია მმართველობა საქართველოს ფორუმის მხარდაჭერაზე. საანგარიშო პერიოდში მოხდა ღია მმართველობა საქართველოს სამოქმედო გეგმის შესრულების საბოლოო თვითშეფასების ანგარიშის მომზადება და მისი დამტკიცება როგორც ფორუმის მიერ, ასევე მისი ღია მმართველობის პარტნიორობაში გაგზავნა. ანგარიშში აისახა გეგმის შემუშავებიდან 2016 წლის დეკემბრის მდგომარეობით მიღწეული პროგრესი.

დამატებით, ღია მმართველობა საქართველოს სამდივნოს აქტიური მუშაობით, არასამთავრობო და კერძო სექტორის მაღალი ჩართულობით შემუშავდა 2016-2017 წლების რიგით მესამე სამოქმედო გეგმა. გეგმაზე მუშაობის პორცესში სამდივნო შეხვდა ყველა დაინტერესებულ მხარეს, შემუშავდა არასამთავრობოთა რეკომენდაციები და ჩატარდა საჯარო კონსულტაციები მთელი ქვეყნის მასშტაბით.

აქვე უნდა აღნიშნოს, რომ საანგარიშო პერიოდში გეგმით გათვალიწინებული 4 შეხვედრიდან ფორუმის მხოლოდ ორი შეხვედრა ჩატარდა. ვინაიდან, სამდივნომ მიზანშეწონილად და უფრო ეფექტურად მიიჩნია დაინტერესბულ უწყებებთან ინდივიდუალური შეხვედრები რათა დეტალურად გაევლო არასამთავრობოთა რეკოემნდაციები თითოეული უწყების კომპეტენციის მიხედვით, შესაბამისად, ფორუმის 4 შეხვდერის ჩატარების საჭიროება არ ყოფილა.

შედეგად, ახალ სამოქმედო გეგმას დამეტა მუნიციპალიტეტეტბის ცალკე თავი და ახალი უწყბები რომლებიც აქამდე ღია მმართველბა საქართველოს პროცესის მონაწილე მხარეები არ ყოფილან.

***რეკომენდაცია:***

***შედეგის მიღწევის მიზნით 2017 წელს მნიშვნელოვანია სამოქმედო გეგმის შესრულების მონოტორინგის პროცესის წარმართვა მონიტორინგის მეთოდოლოგიაში ასახული ცვლილებების შესაბამისად.***

**პრიორიტეტი 4. განათლება და საზოგადოების ცნობიერების ამაღლება კორუფციის პრევენციის მიზნით**

**შედეგი 4.1. კორუფციასთან ბრძოლაში მიღწეული შედეგებისა და არსებული გამოწვევების შესახებ საზოგადოება ინფორმირებულია**

ანტიკორუფციული საბჭოს სამდივნო მუშაობს ***ანტიკორუფციულ საკითხებზე საზოგადოებასთან ურთიერთობის სტრატეგიის*** პირველად სამუშაო ვერსიაზე. ამ ეტაპისთვის განსაზღვრა სავარაუდო რეგიონები, სადაც უნდა დაიგეგმოს ცნობიერების ამაღლების მიზნით საჯარო კონსულტაციები. ***საზოგადოებასთან ურთიერთობის სტრატეგიაზე*** მუშაობაშიმათ დახმარებას უწევს აღმოსავლეთ პარტნიორობის რეგიონული პროექტის - „კორუფციის წინააღმდეგ ბრძოლა და  კარგი მმართველობის ხელშეწყობა; ფულის გათეთრების წინააღმდეგ ბრძოლა“ ექსპერტი და USAID-ის „კარგი მმართველობის ინიციატივის“ პროექტი, რომელიც სამდივნოსთან ერთად სამთავრობო უწყებებისა და არასამთავრობო ორგანიზაციების ჩართულობით დაგეგმავს ***საჯარო კონსულტაციებსა და ლექციებს რეგიონებში.*** პროგრამის იმპლემენტაცია 2017 წლის გაზაფხულიდან დაიწყება.

საანგარიშო პერიოდში ანტიკორუფციული საბჭოს სამდივნომ, სხვადასხვა ცნობიერების ამაღლების კამპანია ჩაატარა, როგორიცაა საჯარო ლექციის/დისკუსიის თემა *საქართველოს* *ანტიკორუფციული პოლიტიკა და საჯარო სამსახურის რეფორმა.* კამპანიის ფარგლებში 2016 წლის *მარტი-მაისის პერიოდში, ყოველ ხუთშაბათს* სტუდენტებს შესაძლებლობა ჰქონდათ შეხვედროდნენ ანტიკორუფციული საბჭოს სამდივნოსა და საჯარო სამსახურის ბიუროს წარმომადგენლებს და დისკუსიები გაემართათ კორუფციის წინააღმდეგ ბრძოლის პოლიტიკასა და სტრატეგიული დოკუმენტების, ღია მმართველობის პარტნიორობის ინიციატივასა და საჯარო სამსახურის სფეროში მიმდინარე რეფორმების შესახებ. შეხვედრები გაიმართა 213 სტუდენტთან სულ 10 უნივერსიტეტში. საერთაშორისო ანტიკორუფციული დღის აღსანიშნავად ასევე ***ანტიკორუფციული საბჭოს მოდელირებული სხდომა*** გაიმართა. კონკურსის საფუძველზე შერჩეულ სტუდენტს ჩაუტარდათ ტრენინგი ხოლო მოდელირების დღეს მათ მოირგეს ანტიკორუფციული საბჭოს წევრთა როლები და წარადგინეს შესაბამის უწყებათა პოზიციები, იმსჯელეს და დაამტკიცეს კორუფციის წინააღმდეგ ბრძოლის სტრატეგიული პრიორიტეტები, განიხილეს საჯარო სამსახურის რეფორმის კონცეფცია და ანტიკორუფციულ საკითხებში ცნობიერების ამაღლების შესახებ კამპანია. მოდელირებულ სხდომამდე სტუდენტებს ასევე ჩაუტარდათ საინფორმაციო ლექცია ანტიკორუფციული საბჭოს საქმიანობის შესახებ.

სამდივნოს მიერ დაგეგმილი სხვა აქტივობები, როგორიცაა საინფორმაციო ბროშურების დაბეჭდვა, მრგვალი მაგიდებისა და სხვა ცნობიერების ამაღლების მიზნით აქტივობების დაგეგმვა საანგარიშო პერიოდში მიზანშეწონილად არ იქნა მიჩნეული ვინაიდან საჯარო ლექციების ციკლის ფარგლებში ინტენსიური ცნობიერების ამაღლების კამპანია მიმდინარეობდა. მნიშვნელოვანია საჯარო ლექციების კურსი კვლავაც გაგრძელდეს ამ და სხვა სტუდენტებისათვის საინტერესო ანტიკორუფციულ თემატიკაზე.

***რეკომენდაცია:***

***1. განისაზღვროს ანტიკორუფციული მიმართულებით საჭირო კვლევების თემატიკა, პერიოდულად ჩატარდეს კვლევები და განთავსდეს იუსტიციის სამინისტროს ვებგვერდზე.***

***2. გაგრძელდეს საჯარო ლექციების კურსი და მოიცვას საქართველოში აკრედიტირებული ყველა უმაღლესი სასწავლებელი.***

***3. შემუშავდეს საზოგადოებასთან ურთიერთობის სტრატეგია.***

**პრიორიტეტი 5. კორუფციის პრევენცია სამართალდამცავ ორგანოებში, კორუფციული დანაშაულების ეფექტიანი გამოვლენა და სისხლისსამართლებრივი დევნა**

**შედეგი 5.1. პროკურორთა დანიშნვის, დაწინაურების და გათავისუფლების გამჭვირვალე და ობიექტური მექანიზმი შემუშავებულია; ანაზღაურებისა და წახალისების გამჭვირვალე სისტემა დანერგილია**

ღონისძიების მიზნის თანახმად, 2016 წლის პირველ ნახევარში პროკურორთა დანიშვნისა და გათავისუფლების პროცედურების შესახებ საკანონმდებლო ცვლილებები უნდა მომზადებულიყო. ამ ეტაპზე საკანონმდებლო ცვლილებები მომზადებული არ არის. წარმოდგენილი ინფორმაციის თანახმად, აღნიშნულ საკითხზე წინადადებების შემუშავება მიმდინარეობს. 2015-2016 წლების სამოქმედო გეგმის თანახმად, წინადადებების შემუშავება 2015 წელს უნდა დასრულებულიყო, ხოლო 2016 წლის პირველ ნახევარში საკანონმდებლო ცვლილებები მომზადებულიყო. რამდენადაც 2016 წლის პირველი ნახევრის სამიზნეზე მუშაობა ჯერ არ დაწყებულა (ჯერ ისევ 2015 წლის სამიზნის შესრულებაზე მიმდინარეობს მუშაობა), სამიზნე შესრულებულად ვერ ჩაითვლება.

2016 წლის მეორე ნახევარში პროკურორთა დანიშვნისა და გათავისუფლების პროცედურების შესახებ საკანონმდებლო ცვლილებები საქართველოს პარლამენტს უნდა წარდგენოდა. ამ ეტაპზე საკანონმდებლო ცვლილებები მომზადებული არ არის, შესაბამისად, 2016 წლის მეორე ნახევრის სამიზნის შესრულებაზე ჯერ მუშაობა არ დაწყებულა.

2015-2016 წლების ანტიკორუფციული სამოქმედო გეგმის თანახმად პროკურორთა დაწინაურებისა და პერიოდული შეფასების მექანიზმის დანერგვა 2015 წელს უნდა დასრულებულიყო, 2016 წლის სამოქმედო გეგმაში აღნიშნულ ღონისძიებას სამიზნე არ ჰქონდა. რამდენადაც 2015 წელს დასახული მიზნის მიღწევა ვერ მოხერხდა, მის შესასრულებლად მუშაობა 2016 წელსაც გაგრძელდა. საქართველოს პროკურატურამ დაასრულა პროკურორთა შეფასების სისტემაზე მუშაობის პირველი ეტაპი. გაიწერა რაიონული და საოლქო პროკურატურის პროკურორების შეფასების კრიტერიუმები. 2017 წლის 1 იანვრიდან პროკურორების შეფასება წელიწადში ერთხელ განხორციელდება გაწერილი კრიტერიუმების მიხედვით.

2015-2016 წლების ანტიკორუფციული სამოქმედო გეგმის თანახმად 2016 წლის პირველ ნახევარში ანაზღაურებისა და წახალისების გამჭვირვალე და ობიექტური სისტემის კონცეფცია უნდა შემუშავებულიყო. პროკურატურაში შეიქმნა პროკურატურის განვითარებისათვის საჭირო მნიშვნელოვანი საკითხების, პროკურატურის მუშაკთა წახალისების, დაწინაურებისა და დისციპლინურ საკითხთა განმხილველი საკონსულტაციო საბჭო, რომელმაც 2016 წელს ექვსი სხდომა გამართა, რის შედეგადაც 14 მუშაკის დაწინაურება და 44-ის წახალისება მოხდა.

უწყებიდან მიღებული ინფორმაციის თანახმად, კონცეფციის დახვეწის მიზნით წინადადების შემუშავება მიმდინარეობს. რამდენადაც ღონისძიების სამიზნის შესრულება დაწყებულია და მუშაობა მიმდინარეობს, შეგვიძლია დავასკვნათ, რომ სამიზნე ნაწილობრივ შესრულდა.

სამოქმედო გეგმის თანახმად, 2016 წლის მეორე ნახევარში კონცეფციის შესაბამისად ანაზღაურებისა და წახალისების გამჭვირვალე და ობიექტური სისტემის დანერგვა უნდა მომხდარიყო, მაგრამ იქიდან გამომდინარე, რომ ჯერ პირველი ნახევრის სამიზნის შესრულებაც არ მომხდარა, ლოგიკურია, მეორე ნახევრის სამიზნეზე მუშაობაც არ დაწყებულა, შესაბამისად 2016 წლის მეორე ნახევარში ღონისძიების სამიზნე შეუსრულებელი რჩება.

***რეკომენდაცია:***

1. ***საჭიროა პროკურორთა დანიშვნისა და გათავისუფლების პროცედურების შესახებ საკანონმდებლო ცვლილებების მიმართულებით მუშაობა გააქტიურდეს, დროულად მოხდეს წინადადებების შემუშავება, მათ საფუძველზე საკანონმდებლო ცვლილებები მომზადდეს და წარედგინოს პარლამენტს.***
2. ***ანაზღაურებისა და წახალისების გამჭვირვალე და ობიექტური სისტემის კონცეფციის მიმართულებით აუცილებელია პროცესის დაჩქარება, კონცეფციის შემუშავება და მისი დანერგვა.***

**შედეგი 5.2. სამართალდამცავ ორგანოებში ეთიკის, ინტერესთა კონფლიქტისა და შეუთავსებლობის მარეგულირებელი ნორმები გადასინჯულია და ეფექტიანად მუშაობს**

2015-2016 წლების ანტიკორუფციული სამოქმედო გეგმის მიხედვით 2016 წლის პირველ ნახევარში საქართველოს პროკურატურაში ეთიკის, ინტერესთა კონფლიქტისა და შეუთავსებლობის მარეგულირებელი ნორმები უნდა შემუშავებულიყო. აღნიშნული სამიზნე 2016 წლის პირველ ნახევარში ვერ შესრულდა - მიმდინარეობდა მუშაობა წინადადებების შემუშავებაზე.

2016 წლის მეორე ნახევარში ღონისძიების სამიზნე არ იყო განსაზღვრული - მუშაობა გაგრძელდა 2016 წლის პირველი ნახევრის შესრულებისთვის. მომზადდა საქართველოს პროკურატურაში ეთიკის, ინტერესთა კონფლიქტისა და შეუთავსებლობის მარეგულირებელი ნორმები და 2016 წლის დეკემბერში ისინი განსახილველად წარედგინა სისხლის სამართლის მართლმსაჯულების რეფორმის უწყებათაშორის საბჭოს. მიუხედავად ეთიკის კოდექსის განახლებისა, უნდა აღინიშნოს, რომ ინტერესთა კონფლიქტსა და შეუთავსებლობასთან დაკავშირებით ახალი ნორმები კოდექსს არ დამატებია.

2015-2016 წლების ანტიკორუფციული სამოქმედო გეგმის მიხედვით 2016 წლის პირველ ნახევარში საქართველოს პროკურატურაში ეთიკის, ინტერესთა კონფლიქტისა და შეუთავსებლობის მარეგულირებელი ნორმების იმპლემენტაციის მექანიზმისთვის პროცედურული წესები უნდა შემუშავებულიყო. აღნიშნული სამიზნე 2016 წლის პირველ ნახევარში ვერ შესრულდა - მიმდინარეობდა მუშაობა წინადადებების შემუშავებაზე. 2016 წლის მეორე ნახევარში ღონისძიების სამიზნე არ იყო განსაზღვრული - მუშაობა გაგრძელდა 2016 წლის პირველი ნახევრის შესრულებისთვის. საერთაშორისო პრაქტიკის შესწავლის საფუძველზე, პროკურატურის მუშაკთა განახლებულ ეთიკის კოდექსში ეთიკის, ინტერესთა კონფლიქტისა და შეუთავსებლობის მარეგულირებელი ნორმების იმპლემენტაციის მიზნით გაიწერა პროკურატურის მუშაკებისთვის დისციპლინური პასუხისმგელობის დაკისრების პროცედურები, რომელიც 2016 წლის დეკემბერში დასამტკიცებლად სისხლის სამართლის მართლმსაჯულების რეფორმის უწყებათაშორის საბჭოს წარედგინა. აღსანიშნავია, რომ ამ მიზნის შესრულება დამოკიდებულია 5.2.1. ღონისძიების შესრულებაზე. რამდენადაც ინტერესთა კონფლიქტისა და შეუთავსებლობის ნორმების გაწერა არ მომხდარა, ამ ნორმების იმპლემენტაციისთვის საჭირო მექანიზმიც ვერ იმუშავებს.

2015-2016 წლების ანტიკორუფციული სამოქმედო გეგმის მიხედვით 2016 წლის პირველ და მეორე ნახევარში საქართველოს შინაგან საქმეთა სამინისტროს ეთიკის, ინტერესთა კონფლიქტისა და შეუთავსებლობის მარეგულირებელი ნორმების იმპლემენტაციის მიზნით განხილული საქმეების/საკითხების ანალიზი უნდა მოემზადებინა. ანგარიშის პერიოდში დამუშავებულ იქნა ეთიკის ნორმების დარღვევის, ინტერესთა კონფლიქტისა და შეუთავსებლობის ფაქტების სტატისტიკური მონაცემები, სტატისტიკის წარმოებისთვის შეიქმნა სპეციალური პროგრამა სრულყოფილი ანალიზის და შემდგომი რეკომენდაციების მოსამზადებლად. განხორციელდა სამინისტროს ქვედანაყოფთა საქმიანობის სხვადასხვა სფეროების ინსპექტირება და შემოწმებები. აღნიშნული ღონისძიებების შედეგად გამოვლინდა ცალკეული დარღვევის ფაქტები, რაზეც მოხდა შესაბამისი რეაგირება. ამავდროულად შსს აკადემიასთან ერთად იგეგმება ეთიკის კოდექსის უკეთ იმპლემენტაციისთვის რეკომენდაციების მომზადება. ეთიკის, ინტერესთა კონფლიქტისა და შეუთავსებლობის მარეგულირებელი ნორმების იმპლემენტაციის მექანიზმის პროცედურის დახვეწისა და გამჭვირვალობის უზრუნველყოფის მიზნით შეიქმნა სამსახურებრივი შემოწმების მასალების დამუშავებისა და შენახვის სპეციალური პროგრამა, რომელიც შესაძლებელს ხდის სამსახურებრივი შემოწმების პროცესის სრულყოფილ კონტროლს. მიღებული ზომებიდან გამომდინარე, შესაძლებელია, ჩაითვალოს, რომ სამიზნე მეტწილად შესრულდა.

2015-2016 წლების ანტიკორუფციული სამოქმედო გეგმის მიხედვით 2016 წლის პირველ ნახევარში პროკურატურის სიტემის სულ მცირე 100 პროკურორსა და გამომძიებელს უნდა გაევლო შესაბამისი გადამზადების კურსი. იგივე რაოდენობის პროკურორებსა და გამომძიებლებს უნდა გაევლოთ აღნიშნული ტრენინგები 2016 წლის მეორე ნახევარში.

2016 წლის პირველ ნახევარში საქართველოს მთავარი პროკურატურის მიერ განხორციელდა ტრენინგი თემაზე ეთიკის, ინტერესთა კონფლიქტისა და შეუთავსებლობის საკითხებზე. განხორციელებული ტრენინგების ფარგლებში მომზადება/გადამზადების კურსი გაიარა პროკურატურის 112-მა წარმომადგენელმა, მათ შორის ახალდანიშნულმა 62 სტაჟიორმა. 2016 წლის მეორე ნახევარში კი ეთიკის, ინტერესთა კონფლიქტისა და შეუთავსებლობის საკითხებზე განხორციელებული ტრენინგების ფარგლებში გადამზადების კურსი გაიარა პროკურატურის 103-მა წარმომადგენელმა.

წარმოდგენილი ინფორმაციის თანახმად ღონისძიების სამიზნე სრულად არის შესრულებული 2016 წლის ორივე ნახევარში.

ღონისძიების სამიზნის მიხედვით 2016 წლის პირველ ნახევარში შინაგან საქმეთა სამინისტროში უნდა გადამზადებულიყო 800-მდე თანამშრომელი, ხოლო 2016 წლის მეორე ნახევარში - 700-მდე თანამშრომელი. 2016 წლის 1 იანვრიდან 31 დეკემბრის ჩათვლით შსს აკადემიაში მომზადდა/გადამზადდა 935 მსმენელი, 41 ჯგუფი, აქედან: 2016 წლის პირველ ნახევარში (იანვარი-ივნისი)მომზადებული/გადამზადებულია შინაგან საქმეთა სამინისტროში მისაღები და მოქმედი 498 თანამშრომელი, 22 ჯგუფი, ხოლო წლის მეორე ნახევარში (ივლისი-დეკემბერი) მომზადებული/გადამზადებულია შინაგან საქმეთა სამინისტროში მისაღები და მოქმედი 437 თანამშრომელი, 19 ჯგუფი.

ტრენინგის პროგრამა ეთიკის, ინტერესთა კონფლიქტისა და შეუთავსებლობის საკითხებში ასევე შემუშავებული და ასახულია საქართველოს შსს აკადემიის კურსებში.

რამდენადაც გადამზადებული თანამშრომლების რაოდენობა აჭარბებს მიზნად დასახული რაოდენობის ნახევარს, შესაძლებელია ჩაითვალოს, რომ წლის ორივე ნახევარში ღონისძიების სამიზნე უმეტესად შესრულდა.

***რეკომენდაცია:***

1. ***საჭიროა, დროულად დასრულდეს საქართველოს პროკურატურაში ეთიკის, ინტერესთა კონფლიქტისა და შეუთავსებლობის მარეგულირებელი ნორმების შემუშავება და აღნიშნული ნორმები დამტკიცდეს.***
2. ***საჭიროა, დაჩქარდეს მუშაობა და დროულად მომზადდეს პროცედურული წესები საქართველოს პროკურატურაში ეთიკის, ინტერესთა კონფლიქტისა და შეუთავსებლობის მარეგულირებელი ნორმების შემუშავებისა და მათი იმპლემენტაციისთვის.***

**პრიორიტეტი 6. კორუფციის პრევენცია მართლმსაჯულების სისტემაში**

**შედეგი 6.1. მოსამართლეთა დანიშვნის, დაწინაურებისა და მივლინების ობიექტური და გამჭვირვალე მექანიზმები ამოქმედებულია**

2015-2016 წლების ანტიკორუფციული სამოქმედო გეგმის მიხედვით მოსამართლეთა შერჩევა, დანიშვნის, დაწინაურებისა და მივლინების საკანონმდებლო რეგულირების სრულყოფის ღონისძიებას 2016 წლისთვის სამიზნე არ ჰქონდა, თუმცა, ამ მიმართულებით მუშაობა გაგრძელდა. მომზადდა საკანონმდებლო ცვლილებები მოსამართლეთა შერჩევა/დანიშვნის, დაწინაურების, მივლინებების მარეგულირებელი ნორმების დახვეწის მიზნით, რომლებიც ძალაში 2017 წლის დასაწყისში შევიდა.

2015-2016 წლების ანტიკორუფციული სამოქმედო გეგმის მიხედვით 2016 წლის პირველ ნახევარში იუსტიციის უმაღლესი საბჭოს მიერ მომზადებული უნდა ყოფილიყო იუსტიციის უმაღლეს სკოლაში იუსტიციის მსმენელთა მიღების, პროფესიული მომზადებისა და შეფასების საკანონმდებლო ცვლილებების პროექტი. იუსტიციის უმაღლესი საბჭოს მიერ მომზადდა საკანონმდებლო წინადადება, რომლის მიხედვითაც იუსტიციის უმაღლეს სკოლაში მისაღები კონკურსის ფორმა, იუსტიციის მსმენელობის კანდიდატთა რეგისტრაცია, იუსტიციის მსმენელად შერჩევის კრიტერიუმები და კონკურსის ჩატარებასთან დაკავშირებული სხვა საკითხები განისაზღვრება იუსტიციის უმაღლესი საბჭოს გადაწყვეტილებით. მომზადდა ასევე საკანონმდებლო ცვლილებები, რომლის მიხედვით განისაზღვრა მსმენელის სტატუსი და სხვა საკითხები. ღონისძიების მიზანი შესრულებულად ვერ ჩაითვლება, რადგან, მართალია, ცვლილებების პროექტი მომზადებულია, მაგრამ ჯერ მთავრობისთვის არ წარდგენილა. ღონისძიების სამიზნის მიხედვით კი, ცვლილებების მიღებაა საჭირო. რამდენადაც საკანონმდებლო ცვლილებების მიღება უწყებაზე დამოკიდებული არ არის, სამიზნე შესრულებულად უნდა ჩაითვალოს მთავრობისთვის ცვლილებათა პროექტის წარდგენის შემდეგ. გარდა ამისა, ღონისძიების სამიზნე ითვალისწინებს საკანონმდებლო დონეზე პროცედურების გაწერას, მომზადებული წინადადების მიხედვით კი საკანონმდებლო დონეზე აღნიშნული პროცედურა არ არის გაწერილი - უმაღლესი საბჭოს დაევალება გადაწყვეტილების მიღება, რომლითაც იუსტიციის უმაღლეს სკოლაში მისაღები კონკურსის ფორმა, იუსტიციის მსმენელობის კანდიდატთა რეგისტრაცია, იუსტიციის მსმენელად შერჩევის კრიტერიუმები და კონკურსის ჩატარებასთან დაკავშირებული სხვა საკითხები განისაზღვრება. შესაბამისად, ამ ეტაპზე ღონისძიების მიზანი ნაწილობრივ შესრულებულია.

2015-2016 წლების ანტიკორუფციული სამოქმედო გეგმის მიხედვით 2016 წლის მეორე ნახევარში იუსტიციის უმაღლეს სკოლაში იუსტიციის მსმენელთა მიღების, პროფესიული მომზადებისა და შეფასების საკანონმდებლო ცვლილებების პროექტის პრაქტიკაში იმპლემენტაცია უნდა მომხდარიყო. რამდენადაც ცვლილებები 2016 წლის მდგომარეობით მიღებული არ არის, პრაქტიკაში მათი იმპლემენტაციაც ვერ მოხდა. შესაბამისად, მიზანი შესრულებული არ არის.

***რეკომენდაცია:***

***საჭიროა გაგრძელდეს და დროულად დასრულდეს მუშაობა იუსტიციის მსმენელთა მიღების, პროფესიული მომზადებისა და შეფასების საკანონმდებლო ცვლილებების მიღებისა და იმპლემენტაციის მიმართულებით.***

**შედეგი 6.2. სამოსამართლო ეთიკის პრინციპებისა და ინტერესთა კონფლიქტისა და შეუთავსებლობის მარეგულირებელი ნორმების იმპლემენტაცია; დისციპლინური პასუხისმგებლობის მექანიზმის დახვეწა**

2015-2016 წლების ანტიკორუფციული სამოქმედო გეგმის მიხედვით 2016 წლის პირველ ნახევარში მოსამართლეთა ეთიკის ახალი კოდექსის შემუშავებასთან დაკავშირებით უნდა მომზადებულიყო წინადადებები და ეთიკის კოდექსი შემუშავებულიყო. ევროპის საბჭოს პროექტის „მართლმსაჯულების სისტემის დამოუკიდებლობისა და ეფექტიანობის გაძლიერება საქართველოში“ ფარგლებში განხორციელდა სამოსამართლო ეთიკის საუკეთესო პრაქტიკის შესახებ ევროპის საბჭოს რამდენიმე ქვეყნის გამოცდილების მოძიება და დამუშავება. საბოლოოდ შემუშავებული კვლევითი მასალა იუსტიციის უმაღლესი საბჭოს გადაეცა 2016 წლის მაისის თვეში. კვლევითი მასალის შემუშავება ძალიან საწყისი ეტაპია იმის გათვალისწინებით, რომ ღონისძიების სამიზნედ განსაზღვრულია კოდექსის შემუშავება და დამტკიცება, კვლევითი მასალის შემუშავება სამიზნის შესრულებად ვერ ჩაითვლება. აღნიშნული ღონისძიების სამიზნის შესრულების პროცესი იმდენად საწყის ეტაპზეა, რომ სტატუსი უნდა განისაზღვროს, როგორც შეუსრულებელი.

აღნიშნული ღონისძიებისთვის 2016 წლის მეორე ნახევარში სამიზნე არ იყო განსაზღვრული.

2015-2016 წლების ანტიკორუფციული სამოქმედო გეგმის მიხედვით 2016 წლის პირველ ნახევარში დისციპლინური სამართალწარმოების სხვა მარეგულირებელი საკითხების შესახებ წინადადებები უნდა მომზადებულიყო. აღნიშნული წინადადებები მომზადდა მართლმსაჯულების რეფორმის მესამე ტალღის ფარგლებში, შესაბამისად, სამიზნე შესრულდა.

2015-2016 წლების ანტიკორუფციული სამოქმედო გეგმის მიხედვით 2016 წლის მეორე ნახევარში დისციპლინური სამართალწარმოების სხვა მარეგულირებელი საკითხების შესახებ ნორმები შემუშავებული და დამტკიცებული უნდა ყოფილიყო. საკანონმდებლო ცვლილებების პროექტი მომზადდა, მაგრამ აღნიშნული სამიზნის შესრულება 2016 წლის ბოლომდე ვერ მოხერხდა, შესაბამისად, სამიზნე მხოლოდ ნაწილობრივ შესრულდა. თუმცა, 2017 წლის დასაწყისში რეფორმის მესამე ტალღა დასრულდა, პარლამენტმა საკანონმდებლო ცვლილებები დაამტკიცა. შედეგად, დისციპლინური პასუხისმგებლობის მარეგულირებელი ნორმები დაიხვეწა, უფრო გამჭვირვალე და განჭვრეტადი გახდა.

2015-2016 წლების ანტიკორუფციული სამოქმედო გეგმის მიხედვით 2016 წლის პირველ ნახევარში უნდა მომხდარიყო დისციპლინური პასუხისმგებლობის მარეგულირებელი ნორმების პრაქტიკაში იმპლემენტაცია. დისციპლინური პასუხისმგებლობის მარეგულირებელი ნორმების პრაქტიკაში ეფექტიანი იმპლემენტაციის ხელშემშლელი ფაქტორების იდენტიფიცირება განხორციელდა საბჭოს მიერ სადისციპლინო კოლეგიის წევრებისა და სამოსამართლო ეთიკის დეპარტამენტის აპარატის თანამშრომლებს შორის გამართული სამუშაო შეხვედრების საფუძველზე. იდენტიფიცირებული ფაქტორების აღმოსაფხვრელად განისაზღვრა საბჭოს წევრებისა და აპარატის თანამშრომლებისთვის ერთობლივი სემინარების ჩატარება. მისასალმებელია ნორმათა უკეთესი იმპლემენტაციის მიზნით სემინარების გათვალისწინება. სამიზნე შეიძლება შესრულებულად ჩაითვალოს.

აღნიშნული ღონისძიებისთვის 2016 წლის მეორე ნახევარში სამიზნე არ იყო განსაზღვრული.

2015-2016 წლების ანტიკორუფციული სამოქმედო გეგმის მიხედვით 2016 წლის პირველ ნახევარში ეთიკისა და ინტერესთა კონფლიქტის საკითხებში მოსამართლეთა ტრენინგის მიმართულებით სამიზნე არ იყო განსაზღვრული. 2016 წლის მეორე ნახევარში უნდა ჩატარებულიყო სულ მცირე ორი ტრენინგი მოსამართლეებისთვის სამოსამართლო ეთიკის კურიკულუმის გამოყენებით. იუსტიციის უმაღლესი სკოლის მოსამართლეთა და სასამართლოს სხვა მოხელეთა გადამზადების პროგრამის ფარგლებში, ეთიკისა და ინტერესთა კონფლიქტის საკითხებში ჩატარდა სამი ტრენინგი, რომელსაც დაესწრო 56 მოსამართლე. შესაბამისად, ღონისძიების მიზანი მიღწეულია.

2015-2016 წლების ანტიკორუფციული სამოქმედო გეგმის მიხედვით 2016 წლის პირველ ნახევარში დისციპლინური სამართალწარმოების ელექტრონული პროგრამის მონახაზი უნდა შემუშავებულიყო. აღნიშნულ პერიოდში ამ მიმართულებით აქტივობა არ განხორციელებულა, შესაბამისად, მიზანი შეუსრულებელი დარჩა. 2016 წლის მეორე ნახევარში კი დისციპლინური სამართალწარმოების ელექტრონული პროგრამის შემუშავება და პრაქტიკაში გაშვება უნდა მომხდარიყო. აღნიშნულ პერიოდში დისციპლინური სამართალწარმოების ელექტრონული პროგრამის შექმნის მიზნით დაიწყო დონორი ორგანიზაციის მოძიებისა და შერჩევის პროცესი. კერძოდ, ამ აქტივობის განხორციელების მიზნით მისი მნიშვნელობის და აუცილებლობის შესახებ საუბარი გაიმართა ევროკავშირის პროექტის „EU4Justice მართლმსაჯულების რეფორმის ხელშეწყობა“ წარმომადგენლებთან და დაიგეგმა შემდგომი თანამშროლობა. დონორ ორგანიზაციასთან შეთანხმება და სამუშაო პროცესის გაწერა 2016 წლის პირველ ნახევარში უნდა დასრულებულიყო, მაგრამ პირველ ნახევარში მიზანი შეუსრულებელი დარჩა. 2016 წლის მეორე ნახევარში დაიწყო იმ მიზნის შესრულება, რომელიც პირველ ნახევარში უნდა დასრულებულიყო. მიუხედავად იმისა, რომ ფორმალურად 2016 წლის მეორე ნაწილის მიზნის შესრულება ჯერ არ დაწყებულა, რადგანაც ზოგადად მიზნის შესრულებაზე მუშაობა მიმდინარეობს, შესაძლებელია, აღნიშნული მიზანი ნაწილობრივ შესრულებულად ჩაითვალოს.

2015-2016 წლების ანტიკორუფციული სამოქმედო გეგმის მიხედვით 2016 წლის პირველ ნახევარში მოსამართლეთათვის კორუფციის საკითხებზე ტრენინგების ორგანიზების მიმართულებით სამიზნე არ იყო განსაზღვრული. 2016 წლის მეორე ნახევარში უნდა ჩატარებულიყო სულ მცირე ორი ტრენინგი მოსამართლეებისთვის კორუფციის საკითხებზე, მათ შორის იურიდიული პირების პასუხისმგებლობაზე. იუსტიციის უმაღლესი სკოლის მოსამართლეთა და სასამართლოს სხვა მოხელეთა გადამზადების პროგრამის ფარგლებში, ევროპის საბჭოს მხარდაჭერით ჩატარდა ორი ტრენინგი კორუფციის საკითხებზე, მათ შორის იურიდიული პირების პასუხისმგებლობაზე, რომელსაც ჯამში დაესწრო 21 მოსამართლე. აღნიშნული ღონისძიების მიზანი შესრულებულია.

***რეკომენდაცია:***

1. ***საჭიროა გაგრძელდეს აქტიური მუშაობა და დროულად დასრულდეს მოსამართლეთა ეთიკის ახალი კოდექსის შემუშავება.***
2. ***ღონისძიების სრულად შესრულებისთვის აუცილებელია დისციპლინური სამართალწარმოების ელექტრონული პროგრამის პროცესის დაჩქარება და მუშაობის აქტიურად გაგრძელება.***

**შედეგი 6.3. სასამართლო სისტემის ფარგლებში ინფორმაციის ხელმისაწვდომობა უზრუნველყოფილია; სასამართლო სისტემის რეფორმა მიმდინარეობს გამჭვირვალედ სამოქალაქო საზოგადოების აქტიური მონაწილეობით**

იუსტიციის უმაღლესი საბჭოს საქმიანობის გამჭვირვალობის გაზრდის მიზნით შესაბამის საკანონმდებლო აქტებში ცვლილებების მომზადების მიმართულებით 2015-2016 წლების ანტიკორუფციული სამოქმედო გეგმის მიხედვით 2016 წლისთვის სამიზნე არ იყო განსაზღვრული. თუმცა, მართლმსაჯულების რეფორმის მესამე ტალღის ფარგლებში მუშაობა გაგრძელდა და გამჭვირვალობის გაზრდის მიზნით ცვლილებების პაკეტი დამტკიცდა. გაიზარდა იუსტიციის უმაღლესი საბჭოს საქმიანობის გამჭვირვალობის ხარისხი.

2015-2016 წლების ანტიკორუფციული სამოქმედო გეგმის მიხედვით 2016 წლის როგორც პირველ, ასევე მეორე ნახევარში უნდა მომხდარიყო პროაქტიულად გამოსაქვეყნებელი ინფორმაციის განახლება და განთავსება. პროაქტიულად გამოსაქვეყნებელი ინფორმაცია მუდმივად განახლებული და განთავსებულია საქართველოს იუსტიციის უმაღლესი საბჭოს ვებ გვერდზე. ღონისძიების მიზანი სრულად არის მიღწეული.

2015-2016 წლების ანტიკორუფციული სამოქმედო გეგმის მიხედვით 2016 წლის პირველ ნახევარში უნდა მომხდარიყო მოქალაქეთა დახმარების მექანიზმების პრაქტიკაში აქტიურად გამოყენება. აღნიშნულ პერიოდში ხორციელდებოდა მოქალაქეთა დახმარების მექანიზმების პრაქტიკული გამოყენების კონტროლი და მოხდა პრობლემების იდენტიფიცირება, შემუშავებული იქნა რეკომენდაციები ამ მექანიზმების განვითარებისთვის საუკეთესო პრაქტიკის გათვალისწინებით. მოქალაქეთა დახმარების მექანიზმების განვითარებისთვის საუკეთესო პრაქტიკის გათვალისწინებით რეკომენდაციების შემუშავება ღონისძიების მიზნის შესრულების საწყისი ეტაპია, შესაბამისად, ღონისძიების მიზანი 2016 წლის პირველ ნახევარში მხოლოდ ნაწილობრივ იქნა შესრულებული. აღნიშნულ ღონისძიებასთან დაკავშირებით 2016 წლის მეორე ნახევარში სამიზნე არ იყო განსაზღვრული, რადგან მისი შესრულება 2016 წლის პირველ ნახევარში უნდა მომხდარიყო, თუმცა, პირველ ნახევარში პროცესი ვერ დასრულდა. 2016 წლის მეორე ნახევარში დაიწყო მოქალაქეთა დახმარების მექანიზმების აქტიურად გამოყენება პრაქტიკაში, მათი განვითარების მიზნით, ხორციელდება ცხელ ხაზზე შემოსული ზარების აღრიცხვა და პერიოდული ანალიზი, ხორციელდება პრობლემების დაძლევის გზების მოძიება და მოქალაქეების ინფორმირება უკვე აღმოფხვრილი პრობლემების თაობაზე. ასევე, მომზადდა ცვლილების პროექტი „საქართველოს იუსტიციის უმაღლესი საბჭოს აპარატის დებულების, საშტატო ნუსხისა და აპარატის მოსამსახურეთა თანამდებობრივი სარგოების დამტკიცების შესახებ“ საქართველოს იუსტიციის უმაღლესი საბჭოს 2007 წლის 25 სექტემბრის №1/206-2007 გადაწყვეტილებაში ცვლილების შეტანის თაობაზე, რომელიც ითვალისწინებს ცხელი ხაზის ფუნქციონირების გაუმჯობესებას.

2015-2016 წლების ანტიკორუფციული სამოქმედო გეგმის მიხედვით 2016 წლის პირველ ნახევარში უნდა დანერგილიყო სისხლის სამართლის საქმის მართვის ინტეგრირებული სისტემა. მიმდინარეობს მუშაობა საქმის განაწილების ელექტრონული სისტემის შესაქმნელად, რომლის მეშვეობითაც უზრუნველყოფილი იქნება მოსამართლეთა შორის საქმეების შემთხვევითობის პრინციპით განაწილება.  2015 წლის 9 ოქტომბერს უზენაეს სასამარლოში გაიმართა „უზენაესი სასამართლოს გადაწყვეტილებებში მნიშვნელოვანი განმარტებების“ საძიებო სისტემის პრეზენტაცია. ინერგება პირველი ინსტანციის სასამართლოებისათვის არსებითი განხილვის დროს პატიმრობის ორთვიანი ვადის გადამოწმების შეხსენების პროგრამა, რომელიც მიმდინარეობს ტესტირების რეჟიმში. უზენაეს სასამართლოში სისხლის სამართლის საქმის მართვის ინტეგრირებული სისტემის (ICCMS) ამოქმედებასა და ეფექტიანი ფუნქციონირების საკითხებთან დაკავშირებით კვლავ გრძელდება შეხვედრები დაინტერესებული უწყებების მონაწილეობით. მიუხედავად იმისა, რომ ღონისძიების მიზნის შესრულებასთან დაკავშირებით მუშაობა დაწყებულია, ჯერ სისტემის მონახაზი არ არსებობს. შესაბამისად, პროცესი იმდენად საწყის ეტაპზეა, რომ მიზანი ნაწილობრივაც არ არის შესრულებული.

აღნიშნული ღონისძიებისთვის 2016 წლის მეორე ნახევარში სამიზნე არ იყო განსაზღვრული.

***რეკომენდაცია:***

***საჭიროა სისხლის სამართლის საქმის მართვის ინტეგრირებული სისტემა შემუშავდეს და დაინერგოს შემჭიდროვებულ ვადებში.***

**პრიორიტეტი 7. გამჭვირვალობის უზრუნველყოფა და კორუფციული რისკების შემცირება საჯარო ფინანსების და სახელმწიფო შესყიდვების სფეროში**

**7.1. სახელმწიფო შესყიდვები**

**შედეგი 7.1.1. შესყიდვების პროცესში კორუფციული რისკები შემცირებულია**

სამოქმედო გეგმაში გათვალისიწინებული ღონისძიებების სამიზნეების უმრავლესობა სრულად შესრულდა 2015 წელს. სახელმწიფო შესყიდვების ერთიანი ელექტრონული სისტემის ***eProcurement კომპონენტები დაუკავშირდა ქვეყნის ელექტრონული მმართველობის სხვა მნიშვნელოვან ქვესისტემებს -eTreasury-ს, Business Register-სა*** და ***RS.GE-ს.*** მიმდინარეობს სახელმწიფო შესყიდვების ერთიანი ელექტრონული სისტემის ***eBudget-თან*** დაკავშირება. გარდა ამისა, დავების საბჭოს მოდულის შემდგომი დახვეწის მიზნით დამტკიცდა დავების განხილვის საბჭოს საქმიანობის ახალი წესი.[[9]](#footnote-9)

საანგარიშო პერიოდში საჯარო შესყიდვების პროცედურების ანტიკორუფციული როლის გაძლიერების მიზნით, ***დაიხვეწა და გაფართოვდა სახელმწიფო შესყიდვების ერთიანი ელექტრონული სისტემა.*** სახელმწიფო შესყიდვების სააგენტომ დანერგა ახალი შესყიდვის საშუალებები, რომელთა ფარგლებში გამოყენებულია პრეტენდენტების ავტომატური რანჟირების სისტემა. ზემოაღნიშნული მიდგომით დაინერგა, ერთი მხრივ, ე. წ. **„ღია პროცედურა“** (***ელექტრონული ტენდერი*** ***რევერსული აუქციონის გარეშე)***, სადაც პრეტენდენტების რანჟირება ხორციელდება სატენდერო წინადადების ფასზე დაყრდნობით[[10]](#footnote-10) და, მეორე მხრივ, ე. წ. **„ღია პროცედურა“** ***(ორეტაპიანი ტენდერი (MEAT)-ის ინსტრუმენტით)*** სადაც პრეტენდენტების რანჟირება ხორციელდება სატენდერო წინადადების ფასსა და სხვა თვლად კრიტერიუმებზე დაყრდნობით.[[11]](#footnote-11)აღნიშნულ მიდგომას მინიმუმამდე დაჰყავს გარიგებების რისკი, როგორც შემსყიდველ ორგანიზაციასა და მიმწოდებელს, ასევე ორ, ან მეტ მიმწოდებელს შორის.გარდა ამისა, შემსყიდველ ორგანიზაციებს ეძლევათ საშუალება, შეარჩიონ საუკეთესო სატენდერო წინადადება შესყიდვის ობიექტის არა საწყისი ფასის, არამედ სასიცოცხლო ციკლის ხარჯების გათვალისწინებით. ადმინისტრაციული ხარჯების შემცირება რანჟირების ავტომატური სისტემის გამოყენებით წარმოადგენს მიდგომის მორიგ უპირატესობას.

თუმცა, სამდივნოს მიერ მომზადებულ მონიტორინგის ანგარიშში გაცემულ რეკომენდაციასთან დაკავშირებით - ***შედეგის მიღწევის მიზნით 2016 წელს მნიშვნელოვანია საქართველოს მთავრობის მიერ OECD-ACN-ის რეკომენდაციების გათვალისწინებით, საჭიროებისამებრ, დამატებითი საკანონმდებლო ცვლილებების განხორციელება.***  დამატებით ღონისძიებები არ განხორციელებულა.

***რეკომენდაცია:***

1. ***მნიშვნელოვანია საქართველოს მთავრობის მიერ OECD-ACN-ის რეკომენდაციების გათვალისწინებით, საჭიროებისამებრ, დამატებითი საკანონმდებლო ცვლილებების განხორციელება.***
2. ***გაგრძელდეს სახელმწიფო შესყიდვების ერთიანი ელექტრონული სისტემის eProcurement კომპონენტების დაკავშირების პროცესი eBudget-თან და სხვა აუცილებელ სახელმწიფო ელექტრონულ სერვისებთან და ბაზებთან***

**შედეგი: 7.1.3. შემსყიდველი ორგანიზაციების შესაბამისი პასუხისმგებელი თანამშრომლების  
კვალიფიკაცია გაზრდილია**

***სახელმწიფო შესყიდვების სააგენტოს ტრენინგ ცენტრი ფუნქციონირებს ეფექტურად*** და პერიოდულად ატარებს ტრენინგებს შემსყიდველი ორგანიზაციების შესაბამისი პასუხისმგებელი თანამშრომლების კვალიფიკაციის ამაღლების მიზნით. 2016 წლის განმავლობაში გადამზადდა სახელმწიფო უწყებებში და მუნიციპალიტეტების ორგანოებში დასაქმებული შესყიდვების 834 სპეციალისტი. მსმენელთა ანონიმური გამოკითხვის შედეგად 2016 წლის მონაცემების თანახმად, წარდგენილი კითხვარის საფუძველზე, გამოკითხულ მონაწილეთა/რესპოდენტთა 99% დადებითად აფასებს სახელმწიფო შესყიდვების სააგენტოს ტრენინგ ცენტრში მიღებულ ცოდნას და გამოცდილებას.[[12]](#footnote-12)

**შედეგი 7.1.4. დავების განხილვის საბჭოს დამოუკიდებლობა და ეფექტიანობა გაზრდილია**

OECD-ACN-ის მესამე რაუნდის შეფასების ანგარიშის მე-9 რეკომენდაციის მე-4 პუნქტის გათვალისწინებით მომზადდა „*დავების განხილვის საბჭოს მიერ მიღებული გადაწყვეტილებების განზოგადებული პრაქტიკა,*“[[13]](#footnote-13) აღნიშნული პრაქტიკის გაცნობაპერიოდულად ხორციელდებოდა სააგენტოს მიერ დაგეგმილ სხვადასხვა საინფორმაციო შეხვედრებზე. გარდა ამისა, დავების განხილვის საბჭოს 2011-2015 წლების საქმიანობის, პრაქტიკისა და შედეგების ანალიზის საფუძველზე მისი საქმიანობის ეფექტიანობის გაზრდის მიზნით მომზადდა და შესაბამისი საკანონმდებლო ცვლილებები წარედგინა საქართველოს მთავრობას,[[14]](#footnote-14) რომელმაც განიხილა წარდგენილი ცვლილებები და განსახილველად გადაუგზავნა საქართველოს პარლამენტს. აღსანიშნავია ის ფაქტიც, რომ დავების განხილვის საბჭოს მიერ მიღებული გადაწყვეტილებებიდან 2016 წელს მხოლოდ 36 გადაწყვეტილება იქნა გასაჩივრებული სასამართლოში, რომელთაგანაც სასამართლომ ყველა შემთხვევაში მიიღო გადაწყვეტილება სააგენტოს სასარგებლოდ. აღნიშნული ფაქტი კიდევ ერთხელ ამყარებს არგუმენტს დავების საბჭოს მუშაობის ეფექტურობასა და მიუკერძოებლობაზე.

**7.2. საჯარო ფინანსები**

**შედეგი 7.2.1. სახელმწიფო შიდა ფინანსური კონტროლის რეფორმა ეტაპობრივად განხორციელებულია**

ჰარმონიზაციის ცენტრის მიერ შესრულდა სამდივნოს მომზადებული 2015 წლის მონიტორინგის ანგარიშის საფუძველზე გაცემული რეკომენდაციები, კერძოდ, შემუშავდა ***სახელმწიფო შიდა ფინანსური კონტროლის განვითარების სტრატეგია და 3 წლიანი სამოქმედო გეგმა***, ანტიკორუფციული კომპონენტის ხაზგასმით. აღნიშნული დოკუმენტი გადაგზავნილია საქართველოს მთავრობის სხდომაზე დასამტკიცებლად. იგი მოიცავს 2017-2019 წლებს. 2016 წლისათვის ჰარმონიზაციის ცენტრს ასევე შემუშავებული ჰქონდა წლიური გეგმა, რის მიხედვითაც მოხდა ღონისძიებების განხორციელება. აგრეთვე, „სახელმწიფო შიდა ფინანსური კონტროლის შესახებ“ საქართველოს კანონი დაიხვეწა 2015 წლის დეკემბერში განხორციელებული ცვლილებების შედეგად. 2016 წლის განმავლობაში მოხდა აღნიშნულ კანონში შესული ცვლილებების რეალიზაცია. მაგალითად, ***გაიმიჯნა შიდა აუდიტი და ინსპექტირება ფუნქციურად, ჰარმონიზაციის ცენტრის ფუნქცია სრულად დაეკისრა საქართველოს ფინანსთა სამინისტროს სახელმწიფო შიდა კონტროლის დეპარტამენტს,*** აღმოიფხვრა შიდა აუდიტის ანგარიშგებასთან დაკავშირებული ორმაგი ინტერპრეტაციის საშუალება. შემუშავდა და მთავრობას დასამტკიცებლად წარედგინა ***ფინანსური მართვისა და კონტროლის სახელმძღვანელო პრინციპები***.

**შედეგი 7.2.2. ჰარმონიზაციის ცენტრი ინსტიტუციურად გაძლიერებულია და ეფექტიანად ფუნქციონირებს**

ჰარმონიზაციის ცენტრის ინსტიტუციური გაძლიერების მიზნით OECD/SIGMA-ს ექსპერტების დახმარებით ჩატარდა ჰარმონიზაციის ცენტრის საკადრო რესურსის საჭიროებათა ანალიზი. გაიზარდა ცენტრის თანამშრომელთა რაოდენობა (ხუთი თანამშრომელი). ამ ეტაპზე მიმდინარეობს დეპარტამენტის სრულად დაკომპლექტება (სულ რვა საშტატო ერთეული). კვალიფიკაციის ამაღლებს მიზნით ჰარმონიზაციის ცენტრის თანამშრომლები პერიოდულად მონაწილეობდნენ სხვადასხვა შეხვედრებსა და ტრენინგებში მათ შორის, ფინანსური მართვისა და კონტროლის, ეფექტიანობის აუდიტის, შიდა აუდიტის ტრენინგებში და სხვ.

***რეკომენდაცია:***

***ჰარმონიზაციის ცენტრი ინსტიტუციურად გაძლიერების მიზნით მოხდეს ჰარმონიზაციის ცენტრის თანამშრომელთა სრულად დაკომპლექტება***

**შედეგი 7.2.3. შიდა აუდიტის სისტემის ფუნქციონირება გაუმჯობესებულია**

შიდა აუდიტის სისტემის ფუნქციონირება გაუმჯობესების მიზნით ერთმანეთისაგან გაიმიჯნა შიდა აუდიტისა და ინსპექტირების ფუნქციები 12 სამინისტროში, (სსიპებსა და მუნიციპალიტეტებში, ძალოვან სამინისტროებში ინსპექტირების ფუნქცია ისედაც ცალკე (გენერალური ინსპექციების მიერ) ხორციელდება). განახლდა და 2016 წლის 26 დეკემბრის საქართველოს მთავრობის N593 დადგენილებით დამტკიცდა „შიდა აუდიტის მეთოდოლოგია“, ასევე, 2016 წლის 26 დეკემბრის საქართველოს მთავრობის N592 დადგენილებით დამტკიცდა „სისტემური აუდიტის სახელმძღვანელო/ინსტრუქცია“.

მოხდა შიდა აუდიტის სუბიექტების საქმიანობის შეფასება შემუშავებული კრიტერიუმების მიხედვით, განახლდა **შიდა აუდიტის სუბიექტების თანამშრომელთა** კვალიფიკაციის ასამაღლებელი გეგმა და ტარდებოდა გეგმით გათვალისიწინებული ტრენინგები შიდა აუდიტის საფუძვლებში, რომლებიც მათ შორის მოიცავდა კორუფციის წინააღმდეგ ბრძოლის ელემენტებს, როგორიცაა კორუფციის რისკ-ფაქტორების გამოვლენა/შეფასება და სხვ.

მისასალმებელია, რომ საანგარიშო პერიოდში განხორციელდა რვა ეფექტიანობის პილოტური აუდიტი და არაერთი სისტემური აუდიტი.

**შედეგი 7.2.4. სახელმწიფო აუდიტის სამსახურის ინსტიტუციურად გაძლიერებულია**

სახელმწიფო აუდიტის სამსახურს ანტიკორუფციული სამოქმედო გეგმის შესრულების 2016 წლის პროგრესის შესახებ **ინფორმაცია არ მოუწოდებია,** შესაბამისად სამდივნო ვერ ახორციელებს მონიტორინგს.

**შედეგი 7.2.5. ფინანსური მართვისა და კონტროლის და შიდა აუდიტის ფუნქციონირების შემოწმების სისტემა დანერგილია; აუდიტორული საქმიანობის დაგეგმვა ხორციელდება გამოვლენილი კორუფციული რისკების გათვალისწინებით**

სახელმწიფო აუდიტის სამსახურს ანტიკორუფციული სამოქმედო გეგმის შესრულების 2016 წლის პროგრესის შესახებ **ინფორმაცია არ მოუწოდებია,** შესაბამისად სამდივნო ვერ ახორციელებს მონიტორინგს.

**შედეგი 7.2.6. მთავრობის შესაძლებლობები განვითარებულია; საჯარო ფინანსების მართვის ეფექტიანობა ამაღლებულია**

სახელმწიფო აუდიტის სამსახურს ანტიკორუფციული სამოქმედო გეგმის შესრულების 2016 წლის პროგრესის შესახებ **ინფორმაცია არ მოუწოდებია,** შესაბამისად სამდივნო ვერ ახორციელებს მონიტორინგს.

**შედეგი 7.2.7. ინფორმაციული სისტემების აუდიტის (IT Audit) მექანიზმი განვითარებულია**

სახელმწიფო აუდიტის სამსახურს ანტიკორუფციული სამოქმედო გეგმის შესრულების 2016 წლის პროგრესის შესახებ **ინფორმაცია არ მოუწოდებია,** შესაბამისად სამდივნო ვერ ახორციელებს მონიტორინგს.

**შედეგი 7.2.8. საჯარო ფინანსების მართვის მექანიზმები გაუმჯობესებულია (E-Budget და E-Treasury)**

საჯარო ფინანსების მართვის მექანიზმის გაუმჯობესების მიზნით ევროკავშირის საჯარო ფინანსების მართვის პროგრამის ექსპერტების დახმარებით მიმდინარეობს სამინისტროებს პროგრამული ბიუჯეტის შედგენის მეთოდოლოგიის დანერგვის პროცესი. ყველა სამინისტროს მიერ მომზადებულ იქნა დეტალური საშუალოვადიანი სამოქმედო გეგმები, რომელიც შესაბამისობაშია ქვეყნის ძირითადი მონაცემებისა და მიმართულების დოკუმენტთან (BDD) და 2017 წლის წლიური ბიუჯეტის კანონთან. ფისკალური გადაწყვეტილებების ეფექტიანობის გაუმჯობესების მიზნით, სახელმწიფო ფინანსების მართვის საინფორმაციო სისტემაში (PFMS) 2016 წლის 1 იანვრიდან ინტეგრირებულ იქნა კანონმდებლობით გათვალისწინებული ყველა მუნიციპალიტეტის ა(ა)იპ-ები (გარდა საბავშვო ბაღებისა) და მათი სახსრების მართვა სრულად ხორციელდება აღნიშნული სისტემის მეშვეობით. ***IPSAS სტანდარტების დანერგვის ხელშესაწყობად***, სახაზინო სამსახურის მიერ მომზადებული ტრენინგ-პროგრამის საფუძველზე, ფინანსთა სამინისტროს აკადემიასთან თანამშრომლობით, 2016 წელს დანერგილ სტანდარტებში გადამზადდა სახელმწიფო ბიუჯეტის დაფინანსებაზე მყოფი ორგანიზაციების 400-მდე ბუღალტერი.

აღრიცხვის და ანგარიშგების არსებული მეთოდოლოგიის დარიცხვის მეთოდსა და IPSAS 13, IPSAS 19, IPSAS 22, IPSAS 23, IPSAS 24. სტანდარტებს შორის შესაბამისობის ანალიზის შედეგად გამოვლენილი შეუსაბამობების აღმოფხვრის მიზნით მომზადდა ფინანსთა მინისტრის 2014 წლის 31 დეკემბრის N429 ბრძანებით დამტკიცებულ „საბიუჯეტო ორგანიზაციების ბუღალტრული აღრიცხვის და ფინანსური ანგარიშგების შესახებ“ ინსტრუქციაში შესატანი ცვლილების შესახებ პროექტი. ცვლილებები ამოქმედდა 2016 წლის აპრილიდან.

***რეკომენდაცია:***

***დასრულდეს შედეგზე ორიენტირებული ბიუჯეტის დაგეგმვის მეთოდოლოგიის საფუძველზე შემუშავებული პროგრამული ბიუჯეტირების პროცესი ყველა საჯარო უწყებაში.***

**პრიორიტეტი 8. კორუფციის პრევენცია საბაჟო და საგადასახადო სისტემაში**

**შედეგი 8.1. გადასახადების ადმინისტრირება და საბაჟო კონტროლი გაუმჯობესებულია**

საანგარიშო პერიოდში მნიშვნელოვანი ნაბიჯები გადაიდგა საგადასახადო შემოწმების ხარისხის კონტროლის ახალი მექანიზმებისა და კრიტერიუმების დანერგვის კუთხით. ***პროცესებზე დაკვირვების ინდიკატორების შემუშავების მიზნით შეიქმნა სამუშაო ჯგუფი.*** ასევე ***შეიქმნა სამუშაო ჯგუფი პროექტების აქტივობებზე კოორდინაციის გაწევის მიზნით.***

საანგარიშო პერიოდში დასრულდა ***არსებული რისკის კრიტერიუმების გადაფასების და დახვეწის პროცესი***. ახალი მეთოდის გამოყენებით იგეგმება საგადასახადო შემოწმებები. ***შემთხვევითი შერჩევის პრინციპით ჩატარდა შემოწმებები***, რის შედეგად განხორციელებულია შემთხვევითი შერჩევის პრინციპით ***ჩატარებული შემოწმებების შედეგების ანალიზი.***

განსაკუთრებით აღსანიშნავია, რომ შემოსავლების სამსახურის მიერ დაგეგმილი და განხორციელებული ღონისძიებების შედეგად ***გაიზარდა ქონების გადასახადის დეკლარანტი ფიზიკური პირების რაოდენობა*.**

საანგარიშო პერიოდში ***დამტკიცდა ახალი სიტუაციური სახელმძღვანელოები, ხოლო არსებული სახელმძღვანელოების ნაწილი შესწორდა და გამოიცა ახალი რედაქციით*.** ღია კარის დღის ფორმატში განახორციელა ***გადამხდელთა გამოკითხვა,*** რის შედეგად შესაბამისი ანალიზი ჩატარდა.

დაბეგვრისა და საერთაშორისო ვაჭრობის სფეროში ***შეივსო „ბიზნესის კეთების" კითხვარი,*** გაკეთდა შესაბამისი პრეზენტაცია მსოფლიო ბანკის პროექტის შემფასებლებისთვის. 2016 წლის 25 ოქტომბერს გამოქვეყნებული ***„ბიზნესის კეთების“ რეიტინგის მიხედვით, საქართველო 16-ე ადგილს იკავებს და წინა წელთან შედარებით 8 პოზიციით არის დაწინაურებული.***

ჯამში, საანგარიშო პერიოდში განხორციელებულმა ღონისძიებებმა გადასახადების ადმინისტრირებისა და საბაჟო კონტროლის გაუმჯობესების მხრივ არსებითად შეუწყო ხელი სისტემაში არსებული რიგი სისუსტეების გამოვლენას და მათზე რეაგირების განხორციელების შედეგად სისტემის მუშაობის ეფექტურობის გაუმჯობესებას.

***რეკომენდაციები:***

***შედეგის მიღწევის მიზნით 2017-2018 წლებში მნიშვნელოვანია:***

1. ***გაგრძელდეს მუშაობა გადასახადის გადამხდელთა მიერ გადასახადების ნებაყოფლობით გადახდის დონის ამაღლებაზე;***
2. ***გაგრძელდეს მუშაობა მომსახურების ხარისხის გაუმჯობესებაზე;***
3. ***გაგრძელდეს მუშაობა მომსახურების ხარისხის შეფასების კრიტერიუმების განსაზღვრაზე***
4. ***შემუშავდეს ერთიანი მეთოდოლოგიური მიდგომები სიტუაციური სახელმძღვანელოების სახით.***

**შედეგი 8.2. ელექტრონული მომსახურების ხარისხის გაუმჯობესება**

საანგარიშო პერიოდში გაგრძელდა ელექტრონული მომსახურების ხარისხის გაუმჯობესების მიზნით მატერიალური ფორმით წარსადგენი/გასაცემი რიგი ***დოკუმენტების ელექტრონული ვერსიებით ჩანაცვლება.*** შემოსავლების სამსახურმა ***შეიმუშავა ახალი და ხარვეზების გათვალისწინებით დახვეწა არსებული ელექტრონული ფორმები.*** ამასთან, შეიქმნა ***ახალი პროგრამული მოდულები*** და განხორციელდა ***ელექტრონული განცხადებების შემუშავება და განთავსება.*** ღონისძიებების შედეგად 2016 წელს სამოქმედო გეგმით განსაზღვრული ყველა ღონისძიება სრულად არის შესრულებული. ელექტრონული მომსახურების გაუმჯობესების მიზანი საანგარიშო პერიოდში დაგეგმილი ღონისძიებების გათვალისწინებით მიღწეულია.

***რეკომენდაცია:***

***შედეგის მიღწევის მიზნით 2017-2018 წლებში მნიშვნელოვანია გაგრძელდეს მუშაობა ელექტრონული მომსახურების გაუმჯობესებაზე, მათ შორის, მატერიალური ფორმით წარმოსადგენი/გასაცემი დოკუმენტების ელექტრონული ვერსიებით ჩანაცვლებაზე.***

**შედეგი 8.3. საბაჟო-საგადასახადო თანამშრომელთა მონიტორინგი მუდმივად ხორციელდება**

2016 წლის მანძილზე საბაჟო-საგადასახო ორგანოების ***თანამშრომელთა მონიტორინგი მუდმივად მიმდინარეობდა***.

თანამშრომელთა კონტროლის მიზნით შემოსავლების სამსახურმა ***რიგი პროგრამული მოდულები*** შექმნა, განხორციელდა დამატებით ***ვიდეო-ჩამწერი საშუალებების მონტაჟი,*** რაც საშუალებას იძლევა თანამშრომლების მონიტორინგი ავტომატურად განხორციელდეს. შემოსავლების სამსახურმა თანამშრომლების ვიდეო კამერებით აღჭურვის პროცესი დაასრულა. 2016 წლის განმავლობაში მუდმივად მიმდინარეობდა საბაჟო დეპარტამენტის ***თანამშრომელთა პერიოდული განახლება, ჩანაცვლება და გადაადგილება,*** გამოცდილების გაზიარებისა და კორუფციის თავიდან არიდების მიზნით.

***რეკომენდაცია:***

***შედეგის მიღწევის მიზნით 2017-2018 წლებში მნიშვნელოვანია საბაჟო გამშვები პუნქტები და სხვა საბაჟო ზონები დამატებით აღიჭურვოს ვიდეო-ჩამწერი საშუალებებით. ამასთან, გამოცდილების გაზიარებისა და კორუფციის თავიდან არიდების მიზნით მნიშვნელოვანია გაგრძელდეს საბაჟო დეპარტამენტის თანამშრომელთა პერიოდული განახლება, ჩანაცვლება და გადაადგილება.***

**შედეგი 8.4. საქართველოს ბიზნესომბუდსმენის ინსტიტუტი გაძლიერებულია**

ბიზმესომბუდსმენის ინსტიტუტის გაძლიერების კუთხით, მნიშვნელოვანი მიღწევაა, რომ საქართველოს მთავრობის დადგენილებით საქართველოს ბიზნესომბუდსმენი ***ეკონომიკური საბჭოს წევრი*** გახდა. შედეგად, საანგარიშო პერიოდში საქართველოს ბიზნესომბუდსმენის აპარატის წარმომადგენლებმა ***ეკონომიკური საბჭოს აპარატში გამართულ სამუშაო შეხვედრებში და ეკონომიკური საბჭოს სხდომებში*** მონაწილეობა მიიღეს. ამავე დროს, მნიშვნელოვან გამოწვევად რჩება ბიზნესომბუდსმენის აპარატის გაძლიერება, კერძოდ, თანამშრომელთა კვალიფიკაციის ამაღლება, რაც საანგარიშო პერიოდში ფინანსური რესურსის ნაკლებობის გამო არ იქნა შესრულებული.

***რეკომენდაციები:***

***შედეგის მიღწევის მიზნით 2017-2018 წლებში მნიშვნელოვანია:***

1. ***შეფასდეს ბიზნესომბუდსმენის დასკვნებისა და რეკომენდაციების რაოდენობასა და ადმინისტრაციული ორგანოების მიერ გათვალისწინებული დასკვნებისა და რეკომენდაციების რაოდენობას შორის თანაფარდობა;***
2. ***გაგრძელდეს მუშაობა ბიზნესომბუდსმენის აპარატის გაძლიერების კუთხით და თანამშრომლებს ჩაუტარდეთ კვალიფიკაციის ასამაღლებელი ღონისძიებები (ტრენინგები სამოქალაქო და ადმინისტრაციული კანონმდებლობაში, ასევე ტრენინგები ბიზნესის კეთილსინდისიერების თაობაზე).***

**შედეგი 8.5. საგადასახადო/საბაჟო დავების განხილვის არსებული სისტემა დახვეწილია**

***საერთო სასამართლოებთან ელექტრონული საქმისწარმოების სისტემის დანერგვა*** საგადასახადო/საბაჟო სისტემის დახვეწის მნიშვნელოვანი ღონისძიებაა, რომელიც ხელს შეუწყობს ადმინისტრაციული რესურსების დაზოგვას, საქმისწარმოების დაჩქარებას და გამარტივებას.

2016 წელს განხორციელდა საერთო სასამართლოებთან ელექტრონული საქმისწარმოების სისტემის შემუშავება და მისი სატესტო რეჟიმში გაშვება. აღსანიშნავია, რომ ღონისძიების განხორციელება საჭიროებს ორმხრივ ძალისხმევას შემოსავლების სამსახურის და საერთო სასამართლოების მხრიდან. შესაბამისად, ***ელექტრონული საქმისწარმოების სისტემის ინსტალაციის დასრულებას*** მეტი დროის რესურსი ესაჭიროება და აღნიშნული ღონისძიება კვლავ რჩება შედეგის მიღწევისთვის მნიშვნელოვან გამოწვევად.

***რეკომენდაცია:***

***შედეგის მიღწევის მიზნით 2017-2018 წლებში მნიშვნელოვანია საერთო სასამართლოებთან ელექტრონული საქმისწარმოების სისტემის ინსტალაციის დასრულება.***

**შედეგი 8.6. საბაჟო და საგადასახადო სისტემების გამჭვირვალობა გაზრდილია და საზოგადოებაში საგადასახადო ცნობიერება ამაღლებულია**

საანგარიშო პერიოდში საზოგადოებაში საგადასახადო ცნობიერების ამაღლების მიზნით, გადამხდელებთან სოციალურ ქსელში ***კითხვა-პასუხის რეჟიმი*** მოეწყო. ასევე, 9 ქალაქში მოეწყო ***„ღია კარის“ დღეები,*** რომელთა ფარგლებში გადასახადის გადამხდელებთან განხილულ იქნა საგადასახადო კანონმდებლობის სიახლეები, მათ შორის, მოგების გადასახადით დაბეგვრის ახალი წესი.

მნიშვნელოვანად უნდა ჩაითვალოს, რომ მედია საშუალებებთან თანამშრომლობით მოეწყო ***ბრიფინგები, ინტერვიუები, თოქშოუები;*** შედგენილ იქნა და ხორციელდება ***საინფორმაციო გეგმა,*** რომლის მიზანს წარმოადგენს საზოგადოების სისტემატიური, ოპერატიული და დინამიური ინფორმირება.

2016 წლის მანძილზე მიმდინარეობდა მუშაობა ***საჯარო გადაწყვეტილების ინსტიტუტის დანერგვასთან*** დაკავშირებით, რა მიზნითაც გაიმართა სამუშაო შეხვედრები საჯარო გადაწყვეტილების გამოცემის წესის საუკეთესო საერთაშორისო პრაქტიკასთან შესაბამისობაში მოყვანის მიზნით. აღსანიშნავია, რომ საჯარო გადაწყვეტილების ინსტიტუტის დანერგვის პროცესი დასრულებული არ არის და ამ ეტაპზე მიმდინარეობს მუშაობა მისი დასრულების მიზნით.

***რეკომენდაცია:***

***შედეგის მიღწევის მიზნით 2017-2018 წლებში მნიშვნელოვანია დროულად დასრულდეს საჯარო გადაწყვეტილების ინსტიტუტის დანერგვის პროცესი. ასევე მნიშვნელოვანია გაგრძელდეს გადასახადის გადამხდელებთან კომუნიკაციის ეფექტურობის ამაღლებაზე მიმართული ღონისძიებები.***

**შედეგი 8.7. ანტიკორუფციულ საკითხებში საბაჟო და საგადასახადო სისტემების მოხელეთა კვალიფიკაცია ამაღლებულია**

სამიზნე პერიოდში ***დამტკიცდა განახლებული პროცედურული სახელმძღვანელოები და განისაზღვრა ახალი რეგულაციების დამტკიცების საჭიროება.*** ასევე პოზიტიურ შეფასებას იმსახურებს საბაჟო და საგადასახადო სისტემაში დასაქმებული მოხელეებისათვის ანტიკორუფციულ საკითხებში კვალიფიკაციის ამაღლებისა და გადამზადების მიზნით ***ტრენინგ მოდულის შემუშავება,*** რომლის მიხედვით ***ყველა თანამშრომელი გადამზადდა.***

შემუშავდა ***მთავრობის დადგენილების პროექტი „საჯარო დაწესებულებაში ეთიკისა და ქცევის ზოგადი წესების განსაზღვრის“ შესახებ.*** თანამშრომელთა ქცევის მარეგულირებელი ნორმებზე მუშაობა დასრულებულია, თუმცა პროექტი ამ ეტაპზე მიღებული არ არის მთავრობის მიერ.

***რეკომენდაცია:***

***შედეგის მიღწევის მიზნით 2017-2018 წლებში მნიშვნელოვანია დამტკიცდეს საგადასახადო სფეროში პროფესიული ეთიკის კოდექსი და მისი მიღების შემდეგ თანამშრომელთა დატრენინგება მოხდეს შემუშავებული ქცევის მარეგულირებელი ნორმების მიხედვით.***

**პრიორიტეტი 9. კორუფციის პრევენცია კერძო სექტორთან მიმართებით**

**შედეგი 9.1. ბიზნესის კეთილსინდისიერების რისკების შესახებ ცნობიერება ამაღლებულია**

საანგარიშო პერიოდში ბიზნესის კეთილსინდისიერების კუთხით გადაიდგა გარკვეული ნაბიჯები, რომელიც მოიცავდა კონკურენციის სამართლის სფეროში ბიზნესის კეთილსინდისიერების რისკების შესახებ ბიზნეს სექტორის წარმომადგენლების ინფორმირებას. კონკურენციის სამართლის ჭრილში ბიზნესის კეთილსინდისიერების რისკების შესახებ ცნობიერების ამაღლების კუთხით დაგეგმილი იყო სულ მცირე ერთი კონფერენცია ბიზნესის წარმომადგენლებისთვის, რომელიც ჩატარდა კონკურენციის სააგენტოს ორგანიზებით. კონფერენციის ფარგლებში, კონკურენციის პოლიტიკის შესახებ საჯარო და კერძო სექტორებს შორის დიალოგი გაიმართა.

***ბიზნეს სექტორის წარმომადგენელთათვის კეთილსინდისიერების თემატიკაზე ცნობიერების ამაღლებას*** ემსახურებოდა ბიზნეს სექტორისა და არასამთავრობო ორგანიზაციებთან გამართული სამუშაო შეხვედრა.

ხაზი უნდა გაესვას იმ გარემოებას, რომ ბიზნესის კეთილსინდისიერების რისკების შესახებ ცნობიერების ამაღლების მიზნით ***არ განხორციელებულა საკმარისი ღონისძიებები.*** კონკურენციის სააგენტო, როგორც კონკურენციის კანონმდებლობის აღმასრულებელი ორგანო, ბიზნესის კეთილსინდისიერების შესახებ ცნობიერების ამაღლების ღონისძიებებში ჩართულია მისთვის კანონმდებლობით მინიჭებული უფლებამოსილებების ფარგლებში. შესაბამისად, ***სააგენტო ღონისძიებებს ახორციელებს მხოლოდ კონკურენციის სამართლის ჭრილში,*** რაც არის ვიწრო და არ მოიცავს ბიზნესის კეთილსინდისიერების რისკების სრულ სამართლებრივ ანალიზს, შესაბამისად შედეგით განსაზღვრული მიზანი არ არის მიღწეული.

***რეკომენდაცია:***

1. ***შედეგის მიღწევის მიზნით 2017-2018 წლებში მნიშვნელოვანია ბიზნესის კეთილსინდისიერების კუთხით არსებული საერთაშორისო გამოცდილების შესწავლა და ცნობიერების ამაღლების მიზნით ბიზნეს სექტორის წარმომადგენლებისთვის სამუშაო შეხვედრებისა და კონფერენციების ორგანიზება. აუცილებელია, რომ ეს იყოს განგრძობითი პროცესი.***
2. ***მნიშვნელოვანია, რომ ბიზნესის კეთილსინდისიერების რისკების კვლევისა და ბიზნეს სექტორის ცნობიერების ამაღლების საქმეში ჩაერთოს საქართველოს ბიზნესომბუდსმენი;***
3. ***საჭიროა 2017-2018 წლებში საერთაშორისო გამოცდილებაზე დაყრდნობით ბიზნესის კეთილსინდისიერების საკითხებზე შემუშავდეს რეკომენდაციები ბიზნეს სექტორის წარმომადგენლებისთვის.***

**შედეგი 9.2. კონკურენციის სააგენტო ინსტიტუციურად გაძლიერებულია**

კონკურენციის სააგენტოს ინსტიტუციონალური გაძლიერების მიზნით, საანგარიშო პერიოდში მუდმივად ხორციელდებოდა კონკურენციის სააგენტოს თანამშრომლების კვალიფიკაციის ასამაღლებელი ღონისძიებები.

2016 წელს საქართველოს კონკურენციის სააგენტოს ორგანიზებითა და გერმანიის, იტალიის, ჰოლანდიისა და ლიტვის კონკურენციის ექსპერტების მონაწილეობით, გაიმართა კონფერენცია. აღნიშნული კონფერენციის თემას წარმოადგენდა საქართველოს კონკურენციის კანონმდებლობის ევროპის კონკურენციის კანონმდებლობასთან დაახლოვება.

ასევე, საანგარიშო პერიოდში კონკურენციის სააგენტოს რამდენიმე თანამშრომელი დაესწრო ამერიკის ადვოკატთა ასოციაციის (ABA) ანტიმონოპოლიური სამართლის განყოფილების მიერ ორგანიზებულ 64-ე წლიურ შეხვედრასა და კონკურენციის სამართლის თემატიკაზე ათენის ეკონომიკისა და ბიზნესის უნივერსიტეტის მიერ ორგანიზებულ საზაფხულო სკოლას.

გარდა ამისა, კონკურენციის სააგენტოს თანამშრომლებს ჩაუტარდათ ***ექვსი კვალიფიკაციის ასამაღლებელი სემინარი.***

დამატებით, კონკურენციის სააგენტოს თანამშრომლების კვალიფიკაციის ამაღლების მიზნით ჩატარდა ***ორი სამუშაო ვიზიტი*** ქვეყნის ფარგლებს გარეთ.

საკანონმდებლო ბაზის დახვეწისა და კანონის აღსრულების მექანიზმების გაუმჯობესების მიზნით ***მომზადდა "კონკურენციის შესახებ" საქართველოს კანონის ცვლილებების პროექტი,*** რომელიც გაეგზავნა საქართველოს მთავრობას შემდგომი რეაგირებისთვის. კანონპროექტი ემსახურებოდა ***კონცენტრაციის კონტროლის მექანიზმის გაუმჯობესებას.***

კონკურენციის სააგენტოს მთავარ გამოწვევას წარმოადგენდა ის, რომ კანონქვემდებარე ნორმატიულ აქტებში ცვლილებების შეტანა საჭიროებდა „კონკურენციის შესახებ“ საქართველოს კანონის ცვლილებების პროექტის მიღებას. ვინაიდან აღნიშნული პროექტი ჯერ არ არის დამტკიცებული, კონკურენციის სააგენტომ ვერ შეძლო შეეტანა ცვლილებები კანონქვემდებარე ნორმატიულ აქტებში.

ასევე გადაიდგა ნაბიჯები ***კონკურენციის სააგენტო საქმიანობის შესახებ საზოგადოების ინფორმირების კუთხით.*** კონკურენციის სააგენტომ შეიმუშავა ბროშურა კონკურენციის სააგენტოს საქმიანობის შესახებ, რომლიც განთავსებულია სააგენტოს საიტზე.

ასევე, საანგარიშო პერიოდში, ***კონკურენციის სააგენტოს ჰქონდა ვალდებულება შეემუშავებინა სულ მცირე ერთი რეკომენდაცია კონკურენციის კანონმდებლობის გამოყენებასთან დაკავშირებით***. კონკურენციის სააგენტოს მიერ შემუშავებულ იქნა ***სარეკომენდაციო განმარტება*** ეკონომიკური აგენტების უფლება-მოვალეობების შესახებ განცხადების/საჩივრის დასაშვებობის შემოწმების ეტაპსა და საქმის მოკვლევის პროცესში.

კონკურენციის სააგენტოს გაძლიერების კუთხით მნიშვნელოვანია სააგენტომ განახორციელოს ბაზრების ფართო სპექტრის კვლევა. საანგარიშო პერიოდის განმავლობაში სააგენტომ შეისწავლა სამი საკითხი, ორი მოკვლევა და ერთი კონცენტრაცია. ამ უკანასკნელ შემთხვევაში ერთი საქმის ფარგლებში შესწავლილ იქნა ოთხი ბაზარი: **ამბულატორიული მომსახურების; სტაციონარული მომსახურების; ფარმაცევტული კომპანიების პროდუქციის (სამკურნალო, არასამკურნალო და სხვა საშუალებების) რეალიზაციის დ სამედიცინო სადაზღვევო მომსახურების.**

ასევე, კონკურენციის სააგენტომ დაასრულა ერთი მოკვლევა, რომლის ფარგლებშიც შესწავლილ იქნა ბაზარი - ჯანმრთელობის დაზღვევის მომსახურების შეძენა სახელმწიფო ტენდერების მეშვეობით. ასევე, განხორციელდა ორი ბაზრის მონიტორინგი.

***რეკომენდაცია:***

1. ***2017-2018 წლებში მნიშვნელოვანია გაგრძელდეს თანამშრომელთა კვალიფიკაციის ამაღლების პროცესი კონკურენციის სააგენტოს გაძლიერების მიზნით;***
2. ***ასევე მნიშვნელოვანია გაგრძელდეს მუშაობა „კონკურენციის შესახებ საქართველოს კანონის“ დახვეწის კუთხით;***
3. ***კონკურენტული გარემოს შეფასების მიზნით უნდა გაგრძელდეს სააგენტოს მიერ სასაქონლო ბაზრების შესწავლა.***

**შედეგი 9.3. სახელმწიფოს წილობრივი მონაწილეობით შექმნილ საწარმოებში კეთილსინდისიერებისა და ანტიკორუფციული პროგრამები დანერგილია**

მიუხედავად იმისა, რომ დაიხვეწასსიპ სახელმწიფო ქონების ეროვნული სააგენტოს საქმიანობის მარეგულირებელი საკანონმდებლო ბაზა, საანგარიშო პერიოდში ***არ მომხდარა სახელმწიფოს წილობრივი მონაწილეობით შექმნილ საწარმოთა დაფუძნების კრიტერიუმების განსაზღვრა.***

სსიპ - სახელმწიფო ქონების ეროვნულ სააგენტოში შემუშავდა ***სახელმწიფო წილობრივი მონაწილეობით შექმნილ საწარმოთა დაფუძნების კრიტერიუმების შესახებ ბრძანების პროექტი,*** თუმცა აღნიშნული ბრძანება საბოლოოდ არ იქნა მიღებული იმ მიზეზით, რომ ამ ეტაპზე არ იქმნება ახალი საწარმოები და პროცესი მიმართულია არსებული საწარმოების რაოდენობის შემცირებისკენ.

მნიშვნელოვანია, რომ სახელმწიფოს წილობრივი მონაწილეობით შექმნილი ***საწარმოების გამჭვირვალობის უზრუნველყოფის მიზნით შემუშავებულ იქნა სამოქმედო გეგმა.*** აღსანიშნავია, რომ გამოიცა ბრძანება, რომელიც ავალდებულებს საწარმოებს „ბუღალტრული აღრიცხვის, ანგარიშგებისა და აუდიტის შესახებ“ საქართველოს კანონით დადგენილი წესით, წინასწარი წლიური ფინანსური შედეგების გათვალისწინებით, განსაზღვრონ საკუთარი კატეგორია, მოამზადონ წლიური ანგარიშები, რომელშიც ფინანსურ მაჩვენებლებთან ერთად ასახული იქნება ინფორმაცია წლის განმავლობაში საწარმოთა მენეჯმენტის მიერ გაწეული საქმიანობის, მიღწეული შედეგების, წარმოქმნილი პრობლემების გადასაჭრელად გასატარებელი ღონისძიებებისა და განვითარების პერსპექტივების შესახებ. საწარმოებს აქვთ ვალდებულება განათავსონ წლიური ანგარიშები საკუთარ ვებ-გვერდებზე და ინფორმაცია მიაწოდონ ასევე ქონების ეროვნულ სააგენტოს.

საანგარიშო პერიოდში სახელმწიფოს წილობრივი მონაწილეობით შექმნილი საწარმოების ანგარიშგების პროცესის სრულყოფის მიზნით შემუშავდა ***ინფორმაციის მოძიების შაბლონი*** და მიმდინარეობს მისი მუდმივ რეჟიმში განახლება. საანგარიშო პერიოდის მეორე ნახევარში ასევე განხორციელდა **შედეგების ანალიზი.**

ქონების ეროვნულმა სააგენტომ დანერგა სახელმწიფოს წილობრივი მონაწილეობით შექმნილი საწარმოების ***დირექტორების კონკურსის წესით არჩევის პრეცედენტი,*** თუმცა საერთო წესის შემოღება ამ ეტაპზე არ განხორციელებულა. ამ კუთხით სააგენტოს ძირითად ხელისშემშლელ გარემოებას წარმოადგენს სახელმწიფოს მონაწილეობით შექმნილ საწარმოთა მინიმიზაციის პროცესი. მიუხედავად იმის, რომ დირექტორთა დანიშვნის მიზნით გამოცხადდა რამდენიმე ვაკანსია, ***დირექტორთა კონკურსის წესით დანიშნვის წესის შემოღება არ მომხდარა.***

აღსანიშნავია, რომ სახელმწიფოს წილობრივი მონაწილეობით შექმნილ საწარმოებში კეთილსინდისიერების გაზრდის მიზნით, ***ქონების ეროვნულმა სააგენტომ მმართველი რგოლისთვის ჩაატარა ტრენინგები ანტიკორუფციულ თემატიკაზე.*** ტრენინგში მონაწილეობა მიიღო 25 პირმა. იმისათვის, რომ განხორციელდეს სახელმწიფოს წილობრივი მონაწილეობით შექმნილ საწარმოებში ანტიკორუფციული პროგრამების დანერგვა, საჭიროა გაგრძელდეს ანტიკორუფციული თემატიკისადმი მიძღვნილი ტრენინგები.

საანგარიშო წლის პირველ ნახევარში ***უმოქმედო და არამომგებიანი საწარმოები ლიკვიდაცია-შერწყმა-გაკოტრების გზით შემცირდა 37-ით, ხოლო 2016 წლის მეორე ნახევარში საწარმოთა რაოდენობის შემცირება მოხდა 13-ით.***

***ინფორმაციის პროაქტიულად გამოქვეყნების*** უზრუნველყოფის მიზნით საანგარიშო პერიოდში გადაიდგა გარკვეული ნაბიჯები. სახელმწიფო ქონების ეროვნული სააგენტოს მითითებით მსხვილი საწარმოების მიერ ხდება წლიური ანგარიშების გამოქვეყნება საკუთარ ვებ-გვერდზე. აღნიშნული პრაქტიკის ეფექტურად დანერგვის მიზნით ***შემუშავდა ბრძანების პროექტი,*** რომელიც ითვალისწინებს სახელმწიფოს 50%-ზე (სააქციო საზოგადოების შემთხვევაში 75%-ზე) მეტი წილობრივი მონაწილეობით მოქმედი საწარმოების მიერ წლიური ანგარიშის საკუთარ ვებ-გვერდებზე ატვირთვასა და სააგენტოსთვის მიწოდებას. ინფორმაციის პროაქტიული გამოქვეყნების პროცესი გრძელდება და მომავალში მოიცავს სახელმწიფოს წილობრივი მონაწილეობით შექმნილ ყველა საწარმოს.

***რეკომენდაცია:***

1. ***შედეგის მიღწევის მიზნით 2017-2018 წლებში მნიშვნელოვანია საჯარო ინფორმაციის ხელმისაწვდომობის გაზრდისა და ინფორმაციის პროაქტიულად გამოქვეყნების ვალდებულება გავრცელდეს სახელმწიფოს წილობრივი მონაწილეობით დაფუძნებულ ყველა საწარმოზე.***
2. ***მნიშვნელოვანია გაგრძელდეს და დროულად დასრულდეს უმოქმედო და არამომგებიანი საწარმოების შემცირების პროცესი;***
3. ***მნიშვნელოვანია განისაზღვროს სახელმწიფოს წილობრივი მონაწილეობით შექმნილ საწარმოთა დირექტორების კონკურსით დანიშვნის ზოგადი წესი;***
4. ***მნიშვნელოვანია განისაზღვროს სახელმწიფოს წილობრივი მონაწილეობით შექმნილ საწარმოთა დაფუძნების კრიტერიუმები.***

**შედეგი 9.4. საპრივატიზებო ობიექტების შესახებ ინფორმაციის ხელმისაწვდომობა გაზრდილია**

***საზოგადოებისთვის ინფორმაციის მიწოდების მიზნით*** ქონების ეროვნულმა სააგენტომ დაამზადა ვიდეო რგოლი სახელმწიფო ქონების ეროვნული სააგენტოს მომსახურების ხელმისაწვდომობის შესახებ.

გარდა ამისა, სახელმწიფო ქონების პრივატიზების პროცესის ხელმისაწვდომობისა და გამჭირვალობის გაზრდის მიზნით შექმნილია ***ქონების აღრიცხვისა და განკარგვის ერთიანი ელექტრონული პორტალის პრივატიზების დეპარტამენტის მოდული,*** რომელიცთბილისში გაშვებულია რეალურ რეჟიმში, მიუხედავად ამისა, პორტალის ***ხარვეზების გამო ვერ მოხდა ფასიან ელექტრონულ სერვისებზე მუშაობის დაწყება.***

***რეკომენდაცია:***

***შედეგის მიღწევის მიზნით 2017-2018 წლებში მნიშვნელოვანია******სახელმწიფო ქონების მართვის სისტემის მონიტორინგის მოდულის დანერგვა და ფასიან ელექტრონულ სერვისებზე მუშაობის დაწყება.***

**შედეგი 9.6. ყოფილი საჯარო მოხელეების კერძო სექტორში გადასვლისას ინტერესთა კონფლიქტის პრევენცია**

საერთაშორისო გამოცდილების შესწავლისა და შესაბამისი მარეგულირებელი ნორმების შემუშავებისმიზნით, ეთიკის კოდექსზე მომუშავე სამუშაო ჯგუფმა, რომელიც დაკომპლექტდა ადგილობრივი ექსპერტებით, ***შეისწავლა საერთაშორისო გამოცდილება საჯარო მოხელეების კეთილსინდისიერების საკითხებზე.*** კვლევის შედეგები და ***რეკომენდაციები აისახა საჯარო სამსახურის ეთიკის კოდექსის სამუშაო ვერსიაში,*** რომელიც წარედგინა საქართველოს მთავრობას განსახილველად, თუმცა აღსანიშნავია, რომ ე.წ. „მბრუნავი კარის“ თემას ეთიკის კოდექსში ძალიან მცირე ნაწილი ეთმობა. ეთიკის კოდექსის მე-7 მუხლი უთითებს კერძო სექტორში გადასული ყოფილი საჯარო მოხელის კეთილსინდისიერების ვალდებულებაზე. აღნიშნული ზოგადი ნორმები არ არის საკმარისი კერძო სექტორში გადასული საჯარო მოხელეების მიმართ ინტერესთა კონფლიქტის აღმოსაფხვრელად. შესაბამისად, შედეგით განსაზღვრულ მიზანს შესრულებულად ვერ მივიჩნევთ.

***რეკომენდაცია:***

***საერთაშორისო პრაქტიკის შესწავლის საფუძველზე, მნიშვნელოვანია მოხდეს საკითხის სიღრმისეული შესწავლა და შემუშავდეს დამატებითი ნორმები ყოფილი საჯარო მოხელეების კერძო სექტორში გადასვლისას ინტერესთა კონფლიქტის რისკების სრულად აღმოფხვრის მიზნით.***

**პრიორიტეტი 10. კორუფციის პრევენცია ჯანდაცვის და სოციალურ სექტორში**

**შედეგი 10.1. ჯანდაცვის სახელმწიფო პროგრამებში კორუფციული რისკები შეფასებულია;**

**შედეგი 10.2. ჯანდაცვის სახელმწიფო პროგრამების გამჭვირვალე ადმინისტრირების მექანიზმი შემუშავებულია და მონიტორინგის მექანიზმი გაძლიერებულია**

ჯანდაცვის სექტორში კორუფციის წინააღმდეგ ბრძოლისთვის მნიშვნელოვანი ბერკეტია ***ჯანდაცვის სახელმწიფო პროგრამებში კორუფციული რისკების შეფასება.*** არსებული ხარვეზების ნათლად დანახვისა და გაანალიზების მიზნით, „Global Alliance for Health and Social Compact"-თან გაფორმებული ურთიერთ თანამშრომლობის მემორანდუმის ფარგლებში მომზადდა **ჯანდაცვის სახელმწიფო პროგრამების შეფასების დოკუმენტი.** ამასთანავე, ჩატარდა **ჯანდაცვის უტილიზაციისა და დანახარჯების კვლევა,** რომლის შედეგებიც გათვალისწინებულ იქნა სახელმწიფო პროგრამების დაგეგმვისას, რაც მნიშვნელოვნად აზღვევს კორუფციულ რისკებს. 2016 წლის ბოლოს მდგომარეობით, დონორული დახმარების მოძიებასთან დაკავშირებული პრობლემების გამო, საბიუჯეტო დაფინანსების ფარგლებში, **100-ზე მეტ სამედიცინო დაწესებულებაში, გაანალიზებულია სახელმწიფოს მიერ ნაკისრი ვალდებულებების შესრულების ინსპექტირებისა და კონტროლის შედეგები.**

დადებით შეფასებას იმსახურებს საქართველოს შრომის, ჯანმრთელობისა და სოციალური დაცვის სამინისტროს (ჯანდაცვის სამინისტრო) მიერ ჯანდაცვის სახელმწიფო პროგრამების გამჭვირვალე ადმინისტრირების მექანიზმის შემუშავებისა და მონიტორინგის გაძლიერების მიზნით განხორციელებული ღონისძიებებიც. სამინისტროს შესაბამისი სამსახურების მიერ ჯანმრთელობის დაცვის (დაავადებებზე ორიენტირებული) სახელმწიფო პროგრამებისთვის ადმინისტრირების და მონიტორინგის მექანიზმების შესწავლის საფუძველზე გაცემული რეკომენდაციების შესაბამისად, **დაიხვეწა პროგრამების კონტროლისა და რევიზიის პირობები** (საქართველოს მთავრობის 2015 წლის 22 ოქტომბრის [№544 დადგენილება](https://matsne.gov.ge/ka/document/view/3027700)) და **დაინერგა სახელმწიფო პროგრამების ადმინისტრირებისა და მონიტორინგის ახალი მექანიზმები.**

მნიშვნელოვანი ნაბიჯები გადაიდგა საყოველთაო ჯანდაცვის სახელმწიფო პროგრამის გაუმჯობესების მიზნითაც. აღნიშნულის ადმინისტრირების და მონიტორინგის მექანიზმების შესწავლის საფუძველზე გაცემული რეკომენდაციების შესაბამისად, **დაიხვეწა პროგრამის კონტროლისა და რევიზიის პირობები** (საქართველოს მთავრობის 2015 წლის 26 ოქტომბრის №552 და 2015 წლის 19 ნოემბრის №586 დადგენილებები) და **დაინერგა პროგრამის ადმინისტრირებისა და მონიტორინგის ახალი მექანიზმები.**

2015 წლის ჯანდაცვის სახელმწიფო პროგრამები შეფასდა „Global Alliance for Health and Social Compact"-თან გაფორმებული ურთიერთ თანამშრომლობის მემორანდუმის ფარგლებში მომზადებული ჯანდაცვის სახელმწიფო პროგრამების შეფასების ინდიკატორების ახალი ჩარჩოს მიხედვით.

***რეკომენდაცია:***

1. ***რეკომენდებულია, ჯანდაცვის სამინისტრომ ფართო საზოგადოებისთვის ხელმისაწვდომი გახადოს ჯანდაცვის სახელმწიფო პროგრამების შეფასების დოკუმენტი;***
2. ***რეკომენდებულია, მომზადდეს ანგარიში იმის შესახებ თუ ჯანდაცვის უტილიზაციისა და დანახარჯების კვლევის კონკრეტულად რა შედეგები იქნა გათვალისწინებული სახელმწიფო პროგრამების დაგეგმვისას;***
3. ***რეკომენდებულია, საზოგადოებისთვის ხელმისაწვდომი იყოს ჯანდაცვის სახელმწიფო პროგრამების მონიტორინგის შედეგები.***

**შედეგი 10.3. სამედიცინო დაწესებულებებში კორუფციული რისკების შემცირების მიზნით, ჯანდაცვის სახელმწიფო პროგრამების მოსარგებელთა ცნობიერების დონე ამაღლებულია**

დადებითად უნდა შეფასდეს საზოგადოების ცნობიერების ამაღლების მიმართულებით ჯანდაცვის სამინისტროს მიერ გადადგმული ნაბიჯები. ინფორმირებული მოქალაქე მნიშვნელოვანი წინაპირობაა სამედიცინო დაწესებულებებში კორუფციული რისკების შემცირების. ჯანდაცვის სამინისტრომ **ჩაატარა საინფორმაციო კამპანია** შემდეგი მიმართულებებით:

* C ჰეპატიტის ელიმინაცია და მოსახლეობის განათლების ხელშეწყობა - დაიბეჭდა საინფორმაციო-საგანმანათლებლო მასალა - 12 000 პოსტერი; 30 000 ბუკლეტი; 17 000 ფლაერი;
* ფიზიკური აქტივობის ხელშეწყობა - დაიბეჭდა 500 ცალი ბუკლეტი; 40 000 პოსტერი;
* ჯანსაღი კვებისა და ალკოჰოლის ჭარბი მოხმარების შესახებ ცნობიერების ამაღლება - დაიბეჭდა საგანმანათლებო მასალა ქართულ, აზერბაიჯანულ და სომხურ ენებზე - 50 000; გასაფერადებლები 40 000;
* თამბაქოს კონტროლის გაძლიერების ხელშეწყობა - თამბაქოს ამკრძალავი ნიშნები 5 000 ცალი; ფლაერი 10 000 ცალი; ბუკლეტი 10 000 ცალი;
* შრომის უსაფრთხოების სტანდარტები; სოციალურად დაუცველი ოჯახების სოციალურ-ეკონომიკური მდგომარეობის შეფასების ახალი მეთოდოლოგია.

მნიშვნელოვანი ყურადღება დაეთმო მოქალაქეთა დამოკიდებულებისა და შეფასების გამოკვლევას. ამ მიზნით, ჯანდაცვის უტილიზაციისა და დანახარჯების კვლევის ფარგლებში შეფასდა პაციენტის კმაყოფილების ხარისხი. მოქალაქეთა მუდმივ რეჟიმში ინფორმირების მიზნით, პაციენტის ელექტრონული ისტორიის (cEMR) პროექტის ფარგლებში, შეიქმნა **პაციენტის პორტალი,** რომელიც ამჟამად პილოტირების რეჟიმშია.[[15]](#footnote-15)

***რეკომენდაცია:***

***სასურველია, ჯანდაცვის სამინისტრომ საზოგადოების ჩართულობით: ა) განსაზღვროს ვებ-გვერდის პილოტირების ფარგლებში გამოვლენილი ხარვეზები და ბ) შეიმუშავოს პორტალის განვითარების გეგმა (ახალი სერვისების დამატება და სხვა).***

**შედეგი 10.4. სახელმწიფო გასაცემლების სფეროში კორუფციული რისკები შეფასებულია;  
შედეგი 10.5. კორუფციული რისკები შეფასებულია ბავშვზე ზრუნვის სფეროში**

ჯანდაცვის სამინისტროს ანტიკორუფციული ღონისძიებების პრიორიტეტულ მიმართულებებად განისაზღვრა კორუფციული რისკების შეფასება სახელმწიფო გასაცემლებისა და ბავშვზე ზრუნვის სფეროში. ოჯახის სოციალურ-ეკონომიკური მდგომარეობის შეფასების მექანიზმის დახვეწის მიზნით, ტესტირების რეჟიმში გამოვლენილი **ხარვეზები გაანალიზდა და შეფასების მეთოდოლოგია დაიხვეწა,** ოჯახებს (როგორც ახალ, ასევე სოციალურად დაუცველთა ბაზაში უკვე არსებულს) ახალი სარეიტინგო ქულები მიენიჭათ და მიღებული შედეგები გაანალიზდა.

გარდა ამისა, სსიპ – სოციალური მომსახურების სააგენტოს დირექტორის 2015 წლის 10 ივლისის [№04-194/ო ბრძანებით](file:///C:\Users\marmaisuradze\AppData\Local\Microsoft\Windows\Temporary%20Internet%20Files\Content.Outlook\RL5P8B1V\%25E1%2583%2591%25E1%2583%25A0%25E1%2583%25AB%25E1%2583%2590%25E1%2583%259C%25E1%2583%2594%25E1%2583%2591%25E1%2583%2590%20194.html) დამტკიცდა სსიპ – სოციალური მომსახურების სააგენტოს საქმიანობაში გამოსაყენებელი სპეციალური ფორმები და სოციალური მომსახურების სააგენტოს სოციალური მუშაკების/უფროსი სოციალური მუშაკების პროფესიული ზედამხედველობისა და მათი საქმიანობის შეფასების განხორციელების ინსტრუქცია. 2016 წლის იანვრის თვეში დასრულდა საქართველოს სოციალურ მუშაკთა ასოციაციის მიერ ორგანიზებული ტრენინგი სოციალური მუშაკებისათვის, სოციალური სამუშაოს საფუძვლებში.

ამ ეტაპისთვის შემუშავებულია შვილად აყვანისა და მინდობით აღზრდის მარეგულირებელი სტანდარტები; მიმდინარეობს კანონპროექტის „შვილად აყვანისა და მინდობითი აღზრდის შესახებ“ საკომიტეტო განხილვები პარლამენტში.

**პრიორიტეტი 11. პოლიტიკური კორუფციის პრევენცია**

**შედეგი 11.1. პოლიტიკური პარტიების და საარჩევნო სუბიექტების დაფინანსების საკითხებთან დაკავშირებული ერთგვაროვანი სამართლებრივი ბაზა ჩამოყალიბებულია OECD-ACN-ის მესამე რაუნდის შეფასების ანგარიშის 11(1) და GRECO-ს მესამე რაუნდის შესრულების შეფასების ანგარიშის i, iii, iv, viii, ix და x რეკომენდაციების გათვალისწინებით**

2015-2016 წლის ანტიკორუფციული სამოქმედო გეგმის მიხედვით 2016 წლის პირველ ნახევარში სახელმწიფო აუდიტის სამსახურს უნდა მოემზადებინა ცვლილებების პროექტი GRECO-სა და OECD—ACN-ს რეკომენდაციების გათვალისწინებით და წარედგინა იგი პარლამენტისთვის. აუდიტის სამსახურმა კანონპროექტი მოამზადა, მაგრამ მისი პარლამენტში წარდგენა ვერ მოხერხდა. შესაბამისად, აღნიშნული ღონისძიების სრულად შესრულება ვერ მოხდა.

2015-2016 წლის ანტიკორუფციული სამოქმედო გეგმის მიხედვით 2016 წლის პირველ ნახევარში სახელმწიფო აუდიტის სამსახურს გენერალური აუდიტორის ბრძანებების მოქმედ კანონმდებლობასთან სისტემატიზაცია უნდა მოეხდინა. სახელმწიფო აუდიტის სამსახურის მიერ მომზადებულ იქნა ბრძანებების პროექტები და განხილულ იქნა ყველა დაინტერესებულ მხარესთან. განხილვების შედეგად მომზადებულ ბრძანებას ხელი მოეწერა 2016 წლის 5 მაისს. ბრძანება თავს უყრის და არეგულირებს ისეთ საკითხებს, როგორებიცაა პოლიტიკური ფინანსების გამჭვირვალობის მარეგულირებელი წესი და ანგარიშგების ფორმები. აღნიშნული ღონისძიება სრულად იქნა შესრულებული.

2015-2016 წლის ანტიკორუფციული სამოქმედო გეგმის მიხედვით 2016 წლის მეორე ნახევარში სახელმწიფო აუდიტის სამსახურს საქართველოს საარჩევნო კოდექსსა და მოქალაქეთა პოლიტიკური გაერთიანებების შესახებ ორგანული კანონში შეტანილი ცვლილებების შესაბამისად ბრძანებების ცვლილებები და ახალი ბრძანების პროექტები უნდა მიეღო. თუმცა, რამდენადაც საკანონმდებლო ცვლილებები არ განხორციელებულა, ვერც კანონქვემდებარე აქტების მიღება მოხერხდა. შესაბამისად, აღნიშნული ღონისძიება 2016 წელს შეუსრულებელი დარჩა.

2015-2016 წლის ანტიკორუფციული სამოქმედო გეგმის მიხედვით 2016 წლის პირველ ნახევარში სახელმწიფო აუდიტის სამსახურს უნდა შეემუშავებინა ადმინისტრაციული რესურსის გამოყენების წინააღმდეგ საერთო/უწყებათაშორისი მონიტორინგის მეთოდოლოგია და ბრძანებით დაემტკიცებინა. უწყების ინფორმაციით ღონისძიების სამიზნის მიღწევა ვერ მოხერხდა იუსტიციის სამინისტროსთან, როგორც პასუხისმგებელ უწყებასთან თანამშრომლობის შეფერხების გამო. შესაბამისად, აღნიშნული ღონისძიება 2016 წელს შეუსრულებელი დარჩა.

***რეკომენდაცია:***

***2017 წლის განმავლობაში გაგრძელდეს მუშაობა 2016 წელს შეუსრულებელი ღონისძიებების შესრულების მიზნით შესაბამის უწყებებთან აქტიური თანამშრომლობით.***

**შედეგი 11.2. საარჩევნო სუბიექტებისა და პოლიტიკური პარტიების დაფინანსებისა და ხარჯების გამჭვირვალობა გაზრდილია და ანგარიშვალდებულება უზრუნველყოფილია; მონიტორინგის მექანიზმი გაძლიერებულია**

2015-2016 წლის ანტიკორუფციული სამოქმედო გეგმის მიხედვით 2016 წლის პირველ ნახევარში სახელმწიფო აუდიტის სამსახურს პოლიტიკური პარტიების/საარჩევნო სუბიექტების ანგარიშვალდებულებების პროცესის დახვეწის მიზნით პარლამენტისთვის საკანონმდებლო ინიციატივა უნდა წარედგინა. აუდიტის სამსახურმა მოამზადა ცვლილებების პროექტი, მაგრამ მისი პარლამენტში წარდგენა ვერ მოხერხდა. შესაბამისად, ამ ღონისძიების სრულად შესრულება ვერ მოხერხდა.

2015-2016 წლის ანტიკორუფციული სამოქმედო გეგმის მიხედვით 2016 წლის პირველ ნახევარში სახელმწიფო აუდიტის სამსახურს გამჭვირვალობის ხარისხის გაზრდისა და ინფორმაციის გამოქვეყნების ვადების განსაზღვრის მიზნით საკანონმდებლო ცვლილება უნდა მოემზადებინა ან კანონქვემდებარე აქტი მიეღო. მიუხედავად იმისა, რომ ვერცერთი მათგანის შესრულება ვერ მოხერხდა, პრობლემის აღმოფხვრის მიზნით სამსახურმა გაწია დამატებითი ხარჯები და 2016 წლის ივლისის თვეში მოძიებულ იქნა ევროპის საბჭოს გრანტიც, რომლის საშუალებითაც მომზადდა ახალი ვებგვერდი, დეკლარირების ელექტრონული პლატფორმა და საძიებო პროგრამა, რომელიც უზრუნველყოფს ყველა სახის ინფორმაციის გამოქვეყნების გამარტივებას და შემოწირულობების შესახებ ინფორმაციის გამჭვირვალობის გაზრდას. გამჭვირვალობის ზრდისკენ აღნიშნული წინსვლა მისასალმებელია, თუმცა, სამოქმედო გეგმით გათვალისწინებული სამიზნის შესრულება ვერ მოხერხდა.

***რეკომენდაცია:***

***2017 წლის განმავლობაში გაგრძელდეს მუშაობა 2016 წელს შეუსრულებელი ღონისძიებების შესრულების მიზნით შესაბამის უწყებებთან აქტიური თანამშრომლობით.***

**პრიორიტეტი 12. კორუფციის პრევენცია თავდაცვის სექტორში**

**შედეგი 12.1. თავდაცვის სექტორში დანერგილია კორუფციული რისკების ანალიზის ეფექტიანი სისტემა**

საანგარიშო პერიოდში კორუფციული რისკების პრევენციის მიზნით, თავდაცვის სამინისტროს ინფორმაციით, კეთილსინდისიერების ამაღლებისა და ანტიკორუფციული გარემოს მონიტორინგის საბჭოს მიერ განხორციელდა სამინისტროს ზოგადი სისტემური ანალიზი, რომლის საფუძველზეც განისაზღვრა კორუფციული რისკის შემცველი მიმართულებები, თუმცა არ არსებობს აღნიშნული ანალიზის დამადასტურებელი რაიმე დოკუმენტი. ***ასევე არ მომხდარა კორუფციის რისკის შემცველი მიმართულებების ანალიზი.*** კორუფციის რისკების შეფასების სისტემა პილოტურ რეჟიმში არ ამოქმედებულა. შესაბამისად, შედეგით გათვალისწინებულ მიზანს შესრულებულად ვერ მივიჩნევთ.

***რეკომენდაცია:***

1. ***2017-2018 წლებში მნიშვნელოვანია განხორციელდეს კორუფციული რისკების შემცველი მიმართულებების ანალიზი;***
2. ***ასევე მნიშვნელოვანია კორუფციული რისკების შეფასების დროს განისაზღვროს კონკრეტული კრიტერიუმები, რაც პროცესის პროგრესის შეფასებას შესაძლებელს გახდის.***

**შედეგი 12.2. ბიუჯეტის დაგეგმვისა და აღსრულების გამართული სისტემა შექმნილია**

ბიუჯეტის დაგეგმვისა და აღსრულების სისტემის შექმნის მიზნით, 2016 წელს თავდაცვის სამინისტროში განხორციელდა ***დაგეგმვის, პროგრამირებისა და ბიუჯეტირების სისტემის ინსტიტუციონალიზაცია***, რაც იმას ნიშნავს, რომ თავდაცვის სამინისტროში „თავდაცვის პროგრამების სახელმძღვანელოს“ (2016 წელი) ფარგლებში შემუშავდა პროგრამული სტრუქტურა, რომელიც წარმოადგენს შესაძლებლობების, ორგანიზაციის და საბიუჯეტო კლასიფიკაციების ერთობლიობას. ასევე, „თავდაცვის პროგრამების სახელმძღვანელოზე“ დაყრდნობით, პროგრამის კოორდინატორებთან და შესაბამის სტრუქტურულ ქვედანაყოფებთან ერთად შემუშავდა თავდაცვის პროგრამები. თითოეული პროგრამა მოიცავს დაგეგმილ ღონისძიებებს განხორციელების ვადებით, პასუხისმგებელი ორგანოებით და იმ რისკებით, რომლებიც წარმოიშობა პროგრამის განუხორციელებლობის შედეგად. 2016 წელს პროგრამის კოორდინატორებთან ერთად პირველად მინისტრის ბრძანებით განისაზღვრნენ ქვე-პროგრამის მენეჯერები, რაც იმას ნიშნავს, რომ პროგრამის ფარგლებში განსაზღვრული თითოეული ღონისძიების დაგეგმვასა და განხორციელებაზე პასუხისმგებელი იქნება მინისტრის ბრძანებით განსაზღვრული კონკრეტული პირი.

ბიუჯეტის დაგეგმვისა და აღსრულების გამართული სისტემის შექმნის მიზნით თავდაცვის სამინისტროში დანერგილია ***პროგრამული უზრუნველყოფა ინვენტარიზაციის პროცესისთვის.***

ფინანსური და მატერიალური რესურსების მართვის სისტემის დახვეწის მიზნით, ***თავდაცვის სამინისტროს მიერ ინიცირებულ იქნა ცვლილება საქართველოს ფინანსთა მინისტრის 05.04.2015 წლის №220 ბრძანებაში,*** რითაც მოწესრიგდა და საქართველოს საგადასახადო კოდექსთან შესაბამისობაში მოვიდა საზღვარგარეთ საქართველოს დიპლომატიურ წარმომადგენლობებსა და საერთაშორისო ორგანიზაციებში მივლინებული თავდაცვის ატაშეების, საქართველოს თავდაცვის სამინისტროს წარმომადგენლებისა და მათი აპარატების თანამდებობის პირთა გრძელვადიანი მივლინების ხარჯების დაბეგვრისაგან გათავისუფლების საკითხი.

მნიშვნელოვანია აღინიშნოს, რომ თავდაცვის სამინისტროს ქვედანაყოფებში დაინერგა ***ხაზინის ელექტრონულ სისტემასთან თავსებადი სახელფასო პროგრამა.***

ფინანსური და მატერიალური რესურსების მართვის სისტემის დახვეწის მიზნით ***ცალკეული ქვედანაყოფები ცალკე მხარჯავ ერთეულებად ჩამოყალიბდა.***

***რეკომენდაცია:***

1. ***მნიშვნელოვანია გაგრძელდეს ღონისძიებები რესურსების მართვის სისტემის ინსტიტუციონალიზაციის მიზნით და მოხდეს სისტემის დახვეწა;***
2. ***ასევე საჭიროა შეფასდეს განხორციელებული ღონისძიებების ეფექტიანობა.***

**შედეგი 12.3. საპარლამენტო ზედამხედველობა გაზრდილია**

საპარლამენტო ზედამხედველობის გაზრდის მიზნით, საანგარიშო პერიოდის განმავლობაში თავდაცვის სამინისტროს სტრუქტურული ერთეულებიდან პერიოდულად გამოთხოვილ იქნა ინფორმაცია, მოხდა მისი დამუშავება და პარლამენტში წარდგენა.

***რეკომენდაცია:***

***მნიშვნელოვანია გაგრძელდეს თავდაცვის სტრუქტურული ერთეულებიდან პარლამენტისთვის პერიოდული ანგარიშის მიწოდება.***

**შედეგი 12.4. თავდაცვის სამინისტროს შიდა მაკონტროლებელი სტრუქტურული ერთეულების ეფექტიანობა გაზრდილია**

აღნიშნული შედეგის ფარგლებში 2016 წელს ვალდებულებები არ იყო გათვალისწინებული.

**შედეგი 12.5. შესყიდვების სფეროში კორუფციული რისკები შემცირებულია**

შესყიდვების დაგეგმვისა და ადმინისტრირების გაუმჯობესების მიზნით თავდაცვის სამინისტროს მიერ შემუშავდა ***საიდუმლო შესყიდვების შიდაუწყებრივი რეგულაციები.*** კონკრეტულად, სახელმწიფო შესყიდვების დეპარტამენტის მიერ შემუშავდა და თავდაცვის მინისტრის ბრძანებით დამტკიცდა სახელმძღვანელო ***„სახელმწიფო საიდუმლოებას მიკუთვნებულ სამშენებლო სამუშაოსა და მასთან დაკავშირებული მომსახურების საიდუმლო სახელმწიფო შესყიდვის ჩატარების შესახებ“***. თუმცა, საქართველოს მთავრობის 2016 წლის 11 ივლისის N321 დადგენილებით ***ამოქმედდა საიდუმლოებასთან დაკავშირებული სახელმწიფო შესყიდვების განხორციელების წესი და დარეგულირდა საიდუმლო შესყიდვები.*** აღნიშნულის საფუძველზე ძალადაკარგულად გამოცხადდა თავდაცვის მინისტრის ბრძანებით დამტკიცებული სახელმძღვანელო.

გარდა ზემოაღნიშნულისა, საქართველოს თავდაცვის სამინისტროში ***სტანდარტიზაციის და კოდიფიკაციის სისტემის შემუშავების მიზნით*** საანგარიშო პერიოდში განხორციელდა ვიზიტები შესაბამისი სფეროს ექსპერტებთან, თუმცა ***სისტემის სამომავლო განვითარების მოქმედებები არ განსაზღვრულა.***

ასევე მნიშვნელოვანია, შესყიდვების პროცედურის გამჭვირვალობის გაზრდის მიზნით გადადგმული ნაბიჯები. თავდაცვის სამინისტროს მიერ გამოყენებულ იქნა ელექტრონული ტენდერისა და გამარტივებული ელექტრონული ტენდერის პროცედურები.

2016 წელს თავდაცვის სამინისტროში გაიზარდა ელექტრონული ტენდერების რაოდენობა, ასევე შემცირდა გადაუდებელი აუცილებლობით გაფორმებული ტენდერების რაოდენობა; გამოცხადებულ ტენდერებში უზრუნველყოფილი იყო კონკურენცია, ვინაიდან თითოეულ ტენდერში მონაწილეობდა სულ მცირე ორი პრეტენდენტი მაინც. ასევე, თავდაცვის სამინისტროში დაინერგა საიდუმლო შესყიდვების სისტემა. აღსანიშნავია, რომ 2016 წლიდან თავდაცვის სამინისტრო ძირითადად ატარებს ტენდერის ტიპს, რომელიც არ ითვალისწინებს მონაწილე პირებს შორის ელექტრონული ვაჭრობის რაუნდების ჩატარებას. შერჩევა-შეფასების ეტაპზე, დროებით იზღუდება გარკვეულ ინფორმაციაზე წვდომა და გამოყენებულია ე.წ ავტომატური რანჟირების სისტემა, რაც იძლევა საშუალებას სისტემურად დადგინდეს პრეტენდენტების რანჟირება. აღნიშნული ტენდერის ფორმა ითვალისწინებს რანჟირებაში საუკეთესო პოზიციაზე მდგომი პრეტენდენტის ვინაობის და მისი სატენდერო წინადადების გამოჩენას. ზემოაღნიშნული ცვლილებები იძლევა დასკვნის გამოტანის საშუალებას, რომ ელექტრონული შესყიდვების სისტემის დახვეწის მიზნით 2016 წელს გადაიდგა კონკრეტული ნაბიჯები.

***რეკომენდაცია:***

***მნიშვნელოვანია 2017-2018 წლებში გაგრძელდეს შესყიდვების სისტემის დახვეწის პროცესი.***

**შედეგი 12.6. თავდაცვის სისტემის პერსონალის ცნობიერება კორუფციის, მისი გამომწვევი მიზეზების, შედეგებისა და პრევენციის გზების შესახებ ამაღლებულია**

შედეგის ფარგლებში დაგეგმილი ღონისძიებები გულისხმობდა როგორც თავდაცვის სამინისტროს სისტემურ ანალიზს, ასევე კორუფციული რისკების შემცველი თანამდებობების განსაზღვრას. 2016 წელს განხორციელდა სისტემის ზოგადი ანალიზი ანტიკორუფციული რისკების განსაზღვრის მიზნით, თუმცა არ მომხდარა კორუფციულ რისკებზე რეაგირების გზების განსაზღვრა.

საერთაშორისო ოპერაციებსა და მისიებში მონაწილე სამხედრო მოსამსახურეებისთვის ამ ოპერაციებთან და მისიებთან დაკავშირებული კორუფციული რისკების შესახებ ***არ მომზადებულა სპეციალური ტრენინგ-კურსი.*** შესაბამისად, შედეგით განსაზღვრული მიზანი მიღწეული არ არის.

***რეკომენდაცია:***

1. ***2017-2018 წლებში მნიშვნელოვანია კორუფციულ რისკებზე რეაგირების გზების განსაზღვრა;***
2. ***საჭიროა 2017-2018 წლებში თანამდებობის პირებს ჩაუტარდეთ ტრენინგები ანტიკორუფციულ თემატიკაზე;***
3. ***მნიშვნელოვანია საერთაშორისო ოპერაციებსა და მისიებში მონაწილე სამხედრო მოსამსახურეებისთვის ამ ოპერაციებთან და მისიებთან დაკავშირებული კორუფციული რისკების შესახებ ჩაუტარდეთ სპეციალური ტრენინგები.***

**შედეგი 12.7. თავდაცვის სამინისტროს მიერ განხორციელებული რეფორმების ეფექტიანობა გაზრდილია; თავდაცვის სექტორის მიმართ მაღალი საზოგადოებრივი ნდობა შენარჩუნებულია**

რეფორმების შემუშავებისა და განხორციელება-შეფასების პროცესში სამოქალაქო საზოგადოების ჩართვის მიზნით საანგარიშო პერიოდში გაიმართა შეხვედრები თავდაცვისა და უსაფრთხოების სფეროში მოღვაწე არასამთავრობო ორგანიზაციების წარმომადგნელებთან. ასევე, ჩატარდა კონფერენცია, რომელიც მიეძღვნა თავდაცვისა და უსაფრთხოების საკითხებს. კონფერენციის ფარგლებში სამოქალაქო სექტორის წარმომადგენლებმა მონაწილეობა მიიღეს გლობალური და ტრანსატლანტიკური საზოგადოების წინაშე არსებული საფრთხეების, გამოწვევების და მათი გადაჭრის შესაძლო გზების შესახებ გამართულ პლენარულ გამოსვლებსა და დისკუსიებში. ასევე ჩატარდა გასვლითი შეხვედრები არასამთავრობო ორგანიზაციების წარმომადგენლებთან.

თავდაცვის სამინისტროს საქმიანობასთან დაკავშირებული ინფორმაციის ხელმისაწვდომობის გაზრდის მიზნით საანგარიშო პერიოდში სამხედრო ბაზაზე განხორციელდა ღონისძიება ჟურნალისტებისთვის. პროექტი მიზნად ისახავდა ჟურნალისტების აქტიურ ჩართვას ევროატლანტიკური ინტეგრაციის პროცესში და ქვეყნის უსაფრთხოების პოლიტიკისადმი ინტერესისა და ინფორმირების დონის ამაღლებას.

თავდაცვის სამინისტროს საქმიანობის შესახებ ცნობიერების ამაღლების მიზნით შეიქმნა ***„საქართველოს თავდაცვის სამინისტროს საზოგადოებასთან ურთიერთობის გაძლიერების კონცეფცია 2016-2017 წწ.“*** კონცეფცია აღწერს საქართველოს თავდაცვის სამინისტროს მიზნებსა და ამოცანებს, რომლებიც მთლიანობაში აყალიბებენ კომუნიკაციის ჩარჩო კონცეფციას.

რაც შეეხება სამინისტროს წლიური საქმიანობის ამსახველ დოკუმენტს (თეთრი წიგნი 2015), მასზე მუშაობა დასრულებული არ არის, შესაბამისად, დოკუმენტი არ არის განთავსებული სამინისტროს ვებ-გვერდზე.

აღსანიშნავია, რომ თავდაცვის სამინისტროს შეიარაღებული ძალების ტრანსფორმაციის პროცესის გადახედვა-განახლების მიზნით შემუშავდა ***თავდაცვის სტრატეგიული მიმოხილვის (თსმ) 2017-2020 დოკუმენტი.***

***რეკომენდაცია:***

1. ***თავდაცვის სექტორის გამჭვირვალობისა და ანგარიშვალდებულების გაზრდის მიზნით, 2017-2018 წლებში მნიშვნელოვანია გაგრძელდეს პერიოდული საინფორმაციო შეხვედრები მედიისა და არასამთავრობო ორგანიზაციების წარმომადგენლებთან;***
2. ***მნიშვნელოვანია თავდაცვის სამინისტრომ უზრუნველყოს სამინისტროს საქმიანობის შესახებ პერიოდული ბრიფინგების განხორციელება;***
3. ***საზოგადოებისთვის ინფორმაციის დროული მიწოდების მიზნით, მნიშვნელოვანია სამინისტროს ვებ-გვერდზე განთავსდეს საჯარო სტრატეგიული დოკუმენტების უახლესი ვერსიები.***

**პრიორიტეტი 13. კორუფციის პრევენცია დამოუკიდებელ მარეგულირებელ ორგანოებში**

**შედეგი 13.1. დამოუკიდებელი მარეგულირებელი ორგანოების თანამშრომლების დანიშვნის, დაწინაურებისა და გათავისუფლების პროცედურები დახვეწილია; ანაზღაურების გამჭვირვალე სისტემა დანერგილია**

2015-2016 წლების საქართველოს ანტიკორუფციული სამოქმედო გეგმით საანგარიშო პერიოდში 13.1. შედეგის ფარგლებში სამიზნეების მიღწევა განსაზღვრული არ იყო.

**შედეგი 13.2. დამოუკიდებელი მარეგულირებელი ორგანოების საქმიანობის გამჭვირვალობა გაზრდილია**

**საქართველოს ენერგეტიკისა და წყალმომარაგების მარეგულირებელი ეროვნული კომისია -** 2016 წლის პირველ და მეორე ნახევარში კომისიის მიერ ნაკისრი ვალდებულებები გამჭირვალობის გაზრდის თვალსაზრისით სრულად შესრულებულია. პროაქტიულად გამოსაქვეყნებელი ინფორმაცია (მათ შორის, კომისიის მიერ გამოცემული ყველა ინდივიდუალური ადმინისტრაციულ-სამართლებრივი აქტი) სრულად განთავსდა კომისიის ვებ-გვერდზე.

კომისიის მიერ დამტკიცდა 2015 წლის განმავლობაში გაწეული საქმიანობის ანგარიში (რომელშიც ასევე აისახა ინფორმაცია ბიუჯეტის ხარჯვითი ნაწილის თაობაზე), ხოლო დამტკიცებული ანგარიში და აუდიტორის დასკვნა ფინანსურ ანგარიშგებაზე განთავსდა ვებ-გვერდზე.

კანონით დადგენილ ვადებში შემუშავდა და კომისიის 2016 წლის 22 სექტემბრის საჯარო სხდომაზე გამართული ზეპირი მოსმენის შედეგად, კომისიის № 64/8 გადაწყვეტილებით დამტკიცდა 2017 წლის საპროგნოზო ბიუჯეტი, ხოლო დამტკიცებული ბიუჯეტი შესაბამის გადაწყვეტილებასთან ერთად განთავსდა კომისიის ვებ-გვერდზე.

საზოგადოებისთვის ინფორმაციის მიწოდების სირთულე, როგორც დამაბრკოლებელი გარემოება აღმოფხვრილია. ვებ-გვერდის სტრუქტურა იძლევა ინფორმაციის მარტივად მოპოვების შესაძლებლობას. აღნიშნული ხელს უწყობს დაინტერესებული პირების ინფორმირებას და ზრდის კომისიის საქმიანობის გამჭირვალობას.

**კომუნიკაციების მარეგულირებელი ეროვნული კომისია -** კომისიის სხდომების ლაივ-სტრიმით გადაცემის დასაწყებად მიმდინარეობს მუშაობა. საანგარიშო პერიოდში ღონისძიების შესრულება ვერ მოხერხდა კომისიაში მიმდინარე რეორგანიზაცია/რესტრუქტურიზაციის გამო. კომისიის სხდომების ლაივ-სტრიმით უზრუნველყოფის მიზნით, 2016 წელს განხორციელდა ბაზრის წინასწარი მოკვლევა ამ სერვისის მომწოდებელი კომპანიების ფასებისა და პირობების შესასწავლად. თანხა გათვალისწინებულია კომისიის 2017 წლის პირველი ნახევრის ბიუჯეტში. პროექტის განხორციელება 2017 წლის პირველ ნახევარში იგეგმება.

თავისუფალი ამოწურვადი რესურსების შესახებ ინფორმაცია კომისიის ვებ-გვერდზე ატვირთულია, ხელმისაწვდომია და მიმდინარეობს მისი მუდმივი განახლება. კომისიის ვებ-გვერდის განახლება მუდმივად უზრუნველყოფილია. კომისიის ვებ-გვერდზე საჯარო ინფორმაცია პროაქტიულად ქვეყნდება.

კომისიის ბიუჯეტის ხარჯვითი ნაწილის გამჭვირვალეობა უზრუნველყოფილია მისი დაგეგმვის პროცესიდან – ანგარიშგებამდე. საკითხი იხილება საჯარო სხდომებზე, კომისია ხმათა უმრავლესობით ღებულობს გადაწყვეტილებას და ქვეყნდება კომისიის ვებ–გვერდზე.[[16]](#footnote-16) დახარისხებული გადაწყვეტილებების კომენტირება და ანალიზი, მათი რედაქტირება და განსაზღვრული ტირაჟით გამოქვეყნება უზრუნველყოფილია კომისიის მიერ.

კომისიაში მიმდინარე რეორგანიზაცია/რესტრუქტურიზაციამ ხელი შეუშალა კომისიის სხდომების ლაივ-სტრიმით გადაცემას. რაც უარყოფითად აისახება კომისიის საქმიანობის გამჭირვალობაზე.

***რეკომენდაცია:***

***კომისიის სხდომების ლაივ-სტრიმით გადასაცემად გაგრძელდეს მუშაობა. გონივრულ ვადაში აღმოიფხვრას დამაბრკოლებელი გარემოებები და კომისიამ უზრუნველყოს სხდომების ლაივ-სტრიმით გადაცემა განსაზღვრულ პერიოდში.***

**შედეგი 13.3. ეთიკის, ინტერესთა კონფლიქტისა და შეუთავსებლობის მარეგულირებელი ნორმები დახვეწილია და მათი იმპლემენტაცია უზრუნველყოფილია**

**საქართველოს ენერგეტიკისა და წყალმომარაგების მარეგულირებელი ეროვნული კომისია** -

2015–2016 წლის ანტიკორუფციულ საქმიანობების გეგმის შედგენის დროს, ვალდებულების აღებისას კომისიისათვის ცნობილი იყო, რომ საჯარო სამსახურის რეფორმის ფარგლებში მზადდებოდა ახალი კანონპროექტი „საჯარო სამსახურის შესახებ“ და მისგან გამომდინარე კანონპროექტები, რომლის ფარგლებშიც დაგეგმილი იყო, ყველა საჯარო სამართლის იურიდიული პირში დასაქმებული პირი ჩათვლილიყო საჯარო მოხელედ. წარდგენილი პროექტით მარეგულირებელ კომისიაში დასაქმებული პირებიც იძენდნენ საჯარო მოსამსახურის სტატუსს, რაც მოითხოვდა ცვლილებების შეტანას საქართველოს ენერგეტიკისა და წყალმომარაგების მარეგულირებელი ეროვნული კომისიის დადგენილებაში და „საჯარო სამსახურის შესახებ“ ახალი კანონით განსაზღვრული მოთხოვნების ასახვას, რის გამოც დაიგეგმა შესაბამისი სამიზნეებიც.

„საჯარო სამსახურის შესახებ“ საქართველოს კანონის პროექტისა და შესაბამისი გამომდინარე კანონპროექტების თაობაზე საქართველოს პარლამენტში გამართული განხილვების შედეგად, არსებითად შეიცვალა კანონპროექტი და საბოლოოდ, 2015 წლის 27 ოქტომბერს მიღებული „საჯარო სამსახურის შესახებ“ საქართველოს კანონით, კერძოდ, კანონის მე–4 მუხლის მე–3 პუნქტით დაშვებული იქნა გარკვეული საგამონაკლისო ნორმები, რომ ცალკეული უწყებებში და საჯარო სამართლის იურიდიული პირებში საქმიანობა არ ჩაითვალოს საჯარო სამსახურად, თუმცა, აღნიშნული კანონის ძირითადი ნაწილის ამოქმედებამდე – 2017 წლის 1 ივლისამდე შეუძლებელია ზუსტად განისაზღვროს, გავრცელდება თუ არა „საჯარო სამსახურის შესახებ“ საქართველოს კანონის ნორმები საქართველოს ენერგეტიკისა და წყალმომარაგების მარეგულირებელ ეროვნულ კომისიაში დასაქმებულ პირებზე და ჩაითვლებიან თუ არა ეს პირები საჯარო მოხელეებად, რის შემდეგაც „საჯარო სამსახურის შესახებ“ საქართველოს კანონით გათვალისწინებული ტერმინების იმპლემენტაციისა და სამართლებრივი რეგულაციების ასახვის მიზნით შეიძლება, დადგეს „სემეკ-ის წევრებისა და აპარატის თანამშრომლების პროფესიული და ეთიკური ქცევის წესის“ დამტკიცების შესახებ“ საქართველოს ენერგეტიკის მარეგულირებელი ეროვნული კომისიის 2003 წლის 8 აპრილის №2 დადგენილებაში ცვლილების შეტანის ან ახალი დადგენილების გამოცემის საჭიროება.

მამხილებელთა დაცვის ინსტიტუტის დანერგვის მიზნით ტრენინგები არ ჩატარებულა. დაგეგმილია თანამშრომელთა გადამზადება სხვადასხვა მიმართულებით, რაც მოიცავს კომისიის საქმიანობასთან დაკავშირებულ სამართლებრივ საკითხებს, მათ შორის, მამხილებელთა დაცვის მექანიზმების გაცნობასაც.

***რეკომენდაციები:***

1. ***საჯარო სამსახურის შესახებ კანონის ამოქმედების შემდეგ, გადაიხედოს ეთიკის მარეგულირებელი ნორმები და საჭიროების შემთხვევაში შეიცვალოს კანონის მოთხოვნების შესაბამისად;***
2. ***გადაიდგას ნაბიჯები მამხილებლის ინსტიტუტის დანერგვის ხელშეწყობის მიზნით.***

**კომუნიკაციების მარეგულირებელი ეროვნული კომისია -** ეთიკის, ინტერესთა კონფლიქტისა და შეუთავსებლობის მარეგულირებელი ნორმების იმპლემენტაციის მექანიზმის განვითარებისთვის კომისიის მიერ შესაბამისი წინადადებები მომზადებულია, მონიტორინგის სისტემის შემუშავების ჩათვლით. ცვლილება შევიდა „მაუწყებლობის შესახებ“ კანონის მე-11 მუხლში, ცვლილება ამოქმედდება 2017 წლის 1-ლი ივლისიდან. მონიტორინგის სისტემის დანერგვის პროცესი დაწყებულია. თუმცა სამიზნის სრულად მიღწევას კომისიაში განხორციელებულმა და მიმდინარე რესტრუქტურიზაცია/რეორგანიზაციამ შეუშალა ხელი.

მამხილებელთა ინსტიტუტის დანერგვის მიზნით კომისიის აპარატის თანამშრომელთა ტრენინგების ჩატარებას კომისიაში მიმდინარე რეორგანიზაცია/რესტრუქტურიზაციამ შეუშალა ხელი, თუმცა პროცესი დაწყებულია.

კომისიაში მიმდინარე რეორგანიზაცია/რესტრუქტურიზაციის პროცესი აფერხებს კომუნიკაციების ეროვნული კომისიაში ეთიკის, ინტერესთა კონფლიქტისა და შეუთავსებლობის ნორმების დახვეწასა და იმპლემენტაციას.

***რეკომენდაცია***

***დაჩქარდეს რესტრუქტურიზაცია/რეორგანიზაციის პროცესი, რათა აღმოიფხვრას დამაბრკოლებელი გარემოებები და კომისიამ უზრუნველყოს მონიტორინგის სისტემის დანერგვა და მამხილებელთა ინსტიტუტის გასაძლიერებლად თანამშრომლებისთვის ტრენინგების ჩატარება.***

**შედეგი 13.4. მომხმარებელთა ინტერესების საზოგადოებრივი დამცველის ინსტიტუტი გაძლიერებულია**

**მომხმარებელთა ინტერესების საზოგადოებრივი დამცველი - საქართველოს კომუნიკაციების ეროვნული კომისია -** საზოგადოებრივი დამცველის სამსახურის საბიუჯეტო სახსრების ქვედა ზღვარი არ დადგინდა, თუმცა ბიუჯეტი განისაზღვრა 22 000 ლარით. საზოგადოებრივი დამცველის ფინანსური დამოუკიდებლობა არ გაზრდილა, რადგან დამცველის სამსახურს კომუნიკაციების მარეგულირებელი ეროვნული კომისიისგან დამოუკიდებლად არ შეუძლია ბიუჯეტის განკარგვა. ფინანსური სახსრების უქონლობის გამო არ ჩატარებულა დამცველის სამსახურის თანამშრომელთა ტრენინგები.

მომხმარებელთა ინტერესების საზოგადოებრივი დამცველის ინსტიტუტის თანამშრომელთა დანიშვნისა და გათავისუფლების მიზნით საკანონმდებლო ცვლილებების შემუშავებაში ჩართულობა არ განხორციელდა, რადგან საკანონმდებლო ცვლილებები არ მომზადებულა პარტნიორი ორგანიზაციებთან აზრთა სხვადასხვაობის გამო.

კვარტალური ანგარიშები საჩივრების სტატისტიკასა და რეაგირების შედეგებზე ქვეყნდება სოციალურ ქსელ Facebook-ში კომუნიკაციების ომბუდსმენის გვერდზე[[17]](#footnote-17) ფოტოების სახით. ინფორმაცია გაბნულია და ართულებს მოძებნას დაინტერესებული პირისთვის. კვარტალური ანგარიშები საზოგადოებრივი დამცველის ოფიციალურ გვერდზე ასახული არ არის. აქტივობების გასაჯაროებისა და მომხმარებელთა ცნობიერების ამაღლების მიზნით სამსახური უზრუნველყოფს მედიასთან მჭიდრო ურთიერთობას. საზოგადოებრივმა დამცველმა მონაწილეობა მიიღო სატელევიზიო გადაცემებში, გამოქვეყნდა ინტერვიუები და საგაზეთო სტატიები. მომხმარებელთა ინტერესების საზოგადოებრივი დამცველის ანგარიში გამოქვეყნდა; მომხმარებელთა ცნობიერების ამაღლების მიზნით უზრუნველყოფილია შეხვედრები და ტრენინგები მომხმარებელთა ინტერესების დაცვის თემატიკაზე მთელი ქვეყნის მასშტაბით.

საკანონმდებლო ცვლილებების განუხორციელებლობა და ფინანსური დამოუკიდებლობის არქონა ხელს უშლის საზოგადოებრივი დამცველის ინსტიტუტის გაძლიერებას.

***რეკომენდაციები:***

1. ***საზოგადოებრივი დამცველის სამსახურის ფინანსური დამოუკიდებლობა, მათ შორის ბიუჯეტის განკარგვასთან დაკავშირებით, იყოს უზრუნველყოფილი;***
2. ***შემუშავდეს საკანონმდებლო ცვლილებები საზოგადოებრივი დამცველის სამსახურის თანამშრომელთა სამსახურში დანიშვნისა გათავისუფლების წესთან დაკავშირებით.***
3. ***კვარტალური ანგარიშები გამოქვეყნდეს საზოგადოებრივი დამცველის ოფიციალურ ვებ-გვერდზე.***

**მომხმარებელთა ინტერესების საზოგადოებრივი დამცველი - საქართველოს ენერგეტიკისა და წყალმომარაგების მარეგულირებელი ეროვნული კომისია -** 2016 წლის განმავლობაში დაგეგმილი სამიზნეების ნაწილი სრულად არის მიღწეული. თუმცა ფინანსური სახსრების უქონლობის გამო, სამსახურში ვერ განხორციელდა დაგეგმილი ტრენინგები. აგრეთვე, საზოგადოებრივი დამცველის თანაშემწეთა შესარჩევი ღია და გამჭირვალე საკონკურსო წესის შემუშავების მიზნით საკანონმდებლო ცვლილებები არ შემუშავებულა პარტნიორი ორგანიზაციების აზრთა სხვადასხვაობის გამო.

რაც შეეხება, საჯაროობას და გამჭირვალობას, 2016 წლის განმავლობაში ყოველი კვარტლის ბოლოს ქვეყნდებოდა კვარტალური სტატისტიკა, კანონით დადგენილ ვადაში წარდგენილია ანგარიში ფართო საზოგადოებისთვის. უზრუნველყოფილი იყო მჭიდრო თანამშრომლობა მედიასთან, გაშუქდა ყველა საკვანძო საკითხი, რამაც ერთი-ორად აამაღლა მომხმარებელთა ცნობიერება და გაზარდა ენერგოომბუდსმენის ცნობადობა მოქალაქეებში. განხორციელდა სხვადასხვა აქცია, დაიბეჭდა საინფორმაციო პლაკატები და გავრცელდა მთელი ქვეყნის მასშტაბით. მუშაობს განახლებული ვებ-გვერდი, საზოგადოებრივმა დამცველმა ჩაატარა არაერთი საჯარო ლექცია და შეხვედრა.

ფინანსური რესურსის არქონა და საკანონმდებლო ცვლილებების განუხორციელებლობა ხელს უშლის ენერგოომბუდსმენის სამსახურის გაძლიერებას, მის ფინანსურ და ინსტიტუციურ დამოუკიდებლობას.

***რეკომენდაციები:***

1. ***შემუშავდეს საკანონმდებლო ცვლილებები თანაშემწეთა დანიშვნისა და გათავისუფლების წესის შესახებ;***
2. ***ენერგოომბუდსმენის სამსახურის თანამშრომელთა ტრენინგი და საჭიროებისამებრ გადამზადება იყოს უზრუნველყოფილი.***

**II**. **კორუფციის კრიმინალიზაცია, კორუფციული დანაშაულების ეფექტიანი გამოვლენა და სისხლისსამართლებრივი დევნა**

**შედეგი 1. კორუფციის ეფექტიანი გამოძიება და სისხლისსამართლებრივი დევნა უზრუნველყოფილია**

საანგარიშო პერიოდის პირველი ნახევრის განმავლობაში ***თანამშრომელთა კვალიფიკაციის ამაღლების მიზნით*** ანტიკორუფციული სააგენტოს 17-მა თანამშრომელმა მონაწილეობა მიიღო 4 სასწავლო ვიზიტში. ვიზიტები ლიტვაში, ბელგიაში, უნგრეთსა და გერმანიაში განხორციელდა. საანგარიშო პერიოდის მეორე ნახევრის მანძილზე ანტიკორუფციული სააგენტოს 57-მა თანამშრომელმა მონაწილეობა მიიღო 6 ტრენინგში.

ასევე, შსს აკადემიამ განაახლა საქართველოს სახელმწიფო უსაფრთხოების სამსახურის ***ანტიკორუფციული სააგენტოს თანამშრომელთა გადამზადების სპეციალური საგანმანათლებლო პროგრამა***. პროგრამის ხანგრძლივობა შეადგენს 347 საათს და 2016 წელს პროგრამა 54 მსმენელმა დაამთავრა. ამასთან, შსს აკადემიამ ***შეიმუშავა ტრენინგ გეგმა „კორუფცია და სამოხელეო დანაშაული“***, რომლის მიხედვით 736 მსმენელი (33 ჯგუფი) გადამზადდა.

***შეიქმნა სახელმწიფო უსაფრთხოების სამსახურის ვებ-გვერდი***, რომელზეც რეგულარულად ქვეყნდება ინფორმაცია ანტიკორუფციული სააგენტოს საქმიანობის შესახებ.

საანგარიშო პერიოდის მეორე ნახევრის მანძილზე გაგრძელდა ანტიკორუფციული სააგენტოს ***თანამშრომელთა კვალიფიკაციის ამაღლებაზე*** მიმართული ღონისძიებების გატარება. კერძოდ, სააგენტოს სამმა წარმომადგენელმა მონაწილეობა მიიღო ტრენინგსა და სასწავლო ვიზიტში საზოგადოებასთან ურთიერთობისა და ეფექტური კომუნიკაციის საკითხებზე.

გატარებული ღონისძიებების შედეგად, საანგარიშო პერიოდში ანტიკორუფციული სააგენტოს საქმიანობის გამჭვირვალობის გაზრდის კუთხით მნიშვნელოვანი ნაბიჯები გადაიდგა.

ასევე, ფინანსთა სამინისტროს საგამოძიებო სამსახურის შესაძლებლობათა გაუმჯობესების “დაძმობილების” (Twinning) პროექტის ფარგლებში განხორციელდა ***ტრენინგი კიბერდანაშაულის გამოძიებასთან დაკავშირებით***, რომელსაც 36 თანამშრომელი დაესწრო. დამატებით, პროექტის ფარგლებში რიგი ტრენინგები ჩატარდა.

***რეკომენდაციები:***

***შედეგის მიღწევის მიზნით 2017-2018 წლებში მნიშვნელოვანია:***

1. ***გაგრძელდეს ანტიკორუფციული სააგენტოს საქმიანობის გამჭვირვალობის გაზრდა, მისი საქმიანობის შესახებ ინფორმაციის ხელმისაწვდომობის უზრუნველყოფა და თანამშრომელთა გადამზადება;***
2. ***გაგრძელდეს პროკურორების გადამზადება კორუფციული დანაშაულების გამოძიების მეთოდიკაში.***

**შედეგი 2. იურიდიული პირების პასუხისმგებლობის მექანიზმი ეფექტიანად მუშაობს პრაქტიკაში**

საანგარიშო პერიოდში საქართველოს მთავარმა პროკურატურამ შეიმუშავა ***იურიდიული პირების მიერ ჩადენილი კორუფციული დანაშაულების გამოძიების და სისხლისსამართლებრივი დევნის სახელმძღვანელო.***

ამასთან, შსს აკადემიამ გადაამზადა ანტიკორუფციული სააგენტოს თანამშრომლები ***იურიდიული პირების მიერ ჩადენილი კორუფციული დანაშაულების გამოძიებისა და სისხლისსამართლებრივი დევნის*** საკითხებში. აღნიშნული პროგრამა 54 თანამშრომელმა დაამთავრა. ასევე, კორუფციული დანაშაულის გამოძიებისა და დევნის საკითხებზე პროკურატურის და სახელმწიფო უსაფრთხოების სამსახურის თანამშრომლების მონაწილეობით განხორციელდა სასწავლო ვიზიტები გერმანიაში, აშშ-სა და ჩეხეთში.

**შედეგი 3. სამართალდამცავ ორგანოებში ინფორმაციის გაცვლის მექანიზმები გაუმჯობესებულია**

საანგარიშო პერიოდშიგანვითარდა ***სახელმწიფო საიდუმლოების შემცველი ინფორმაციის გაცვლის ელექტრონული სისტემა,*** კერძოდ, შეიქმნა ***სპეციალური დაშიფვრის პროგრამა*** ხელის კომპიუტერული სისტემებისთვის (მობილური, სმარტფონი, ტაბლეტი და ა.შ.).პროგრამას ასევე დაემატა ***ვიდეო-ფოტო მასალის დაშიფრული სახით გადაცემის ფუნქცია***.

**შედეგი 4. საქართველოს სისხლის სამართლის კანონმდებლობა შესაბამისობაშია საერთაშორისო სტანდარტებთან**

***OECD-ACN-ის მესამე რაუნდის ანგარიშით განსაზღვრული რეკომენდაციების გათვალისწინებით*,** საქართველოს მთავარი პროკურატურის მიერ მიმდინარეობს წინადადებების მომზადება ***ქრთამის აღების დანაშაულისათვის სასჯელის ზომის გადასინჯვასთან დაკავშირებით***. ასევე წინადადებების მომზადება მიმდინარეობს სისხლის სამართლის კოდექსის 182-ე მუხლში ***იურიდიულ პირთა პასუხისმგებლობის გათვალისწინებასთან დაკავშირებით.***

ამასთან, საქართველოს ფინანსური მონიტორინგის სამსახურმა შეიმუშავა ***კანონპროექტი „უკანონო შემოსავლის ლეგალიზაციის აღკვეთის ხელშეწყობის შესახებ“ საქართველოს კანონში ცვლილების შეტანის თაობაზე“***.

***რეკომენდაცია:***

***შედეგის მიღწევის მიზნით 2017-2018 წლებში მნიშვნელოვანია მოხდეს OECD-ACN-ის მესამე რაუნდით გათვალისწინებული რეკომენდაციების შესრულების დასრულება და, ასევე, მოხდეს OECD-ACN-ის მეოთხე რაუნდით გათვალისწინებული რეკომენდაციების შესრულება.***

**შედეგი 5. კორუფციის ეფექტიანი გამოძიებისა და სისხლისსამართლებრივი დევნის მიზნით საერთაშორისო თანამშრომლობა გაძლიერებულია**

საანგარიშო პერიოდში გათვალისწინებული იყო ***,,ექსტრადიციის შესახებ” ევროპული კონვენციის მეოთხე დამატებითი ოქმის*** რატიფიცირება. ამ ეტაპზე აღნიშნული მიზნით საქართველოს პროკურატურის მიერ მომზადებულია შესაბამის ნორმატიულ აქტებში ცვლილებებისა და დეკლარაციების და დათქმების პროექტი.

ამასთან, საანგარიშო პერიოდში ***არ ყოფილა გამოვლენილი სამართლებრივი ბაზის ხარვეზი***, რომელიც წარმოქმნიდა ახალი ხელშეკრულების დადების თაობაზე საგარეო საქმეთა სამინისტროსთვის რეკომენდაციით მიმართვის საჭიროებას.

***რეკომენდაცია:***

***შედეგის მიღწევის მიზნით 2017-2018 წლებში მნიშვნელოვანია ,,ექსტრადიციის შესახებ” ევროპული კონვენციის მეოთხე დამატებითი ოქმის რატიფიცირებაზე მუშაობის დასრულება.***

1. 2015 წლის 20 თებერვლის საქართველოს მთავრობის N170 დადგენილება „საქართველოს ეროვნული ანტიკორუფციული სტრატეგიისა და საქართველოს ეროვნული ანტიკორუფციული სტრატეგიის განხორციელების 2015-2016 წლების სამოქმედო გეგმის დამტკიცების შესახებ“. [↑](#footnote-ref-1)
2. ანტიკორუფციული სტრატეგიული დოკუმენტების მონიტორინგისა და შეფასების მეთოდოლოგია (2015); **დამტკიცებულია კორუფციის წინააღმდეგ ბრძოლის უწყებათაშორისო საკოორდინაციო საბჭოს 2015 წლის 4 თებერვლის სხდომაზე.** [↑](#footnote-ref-2)
3. ანგარიში მოიცავს 2016 წლის შესახებ ინფორმაციას. [↑](#footnote-ref-3)
4. სრულად შესრულდა; უმეტესად შესრულდა, ნაწილობრივ შესრულდა; არ შესრულდა [↑](#footnote-ref-4)
5. განხორციელების პროცესი ჯერ არ დაწყებულა, განხორციელების პროცესი მიმდინარეობს, განხორციელების პროცესი შეჩერებულია , განხორციელების პროცესი შეწყვეტილია, განხორციელების პროცესი დასრულებულია. [↑](#footnote-ref-5)
6. თხუთმეტი რეკომენდაციიდან შვიდი რეკომენდაცია არის ნაწილობრივ შესრულებული, ხოლო დანარჩენი - სრულად. [↑](#footnote-ref-6)
7. [1] <http://internationalbudget.org/wp-content/uploads/OBS2015-OBI-Rankings-English.pdf> [↑](#footnote-ref-7)
8. [2] <http://internationalbudget.org/wp-content/uploads/OBI-2012-Rankings-English.png> [↑](#footnote-ref-8)
9. იხ. ,,სახელმწიფო შესყიდვებთან დაკავშირებული დავების განხილვის საბჭოს საქმიანობის წესის დამტკიცების შესახებ“ სახელმწიფო შესყიდვების სააგენტოს თავმჯდომარის 2015 წლის 27 თებერვლის ბრძანება №1, ხელმისაწვდომია: <<http://www.procurement.gov.ge/getattachment/ELibrary/LegalActs/davebis_sabWos_wesi.pdf.aspx>>. [↑](#footnote-ref-9)
10. იხ. „გამარტივებული ელექტრონული ტენდერისა და ელექტრონული ტენდერის ჩატარების წესის დამტკიცების შესახებ“ სახელმწიფო შესყიდვების სააგენტოს თავმჯდომარის 2011 წლის 7 აპრილის ბრძანება №9, ხელმისაწვდომია: <[http://procurement.gov.ge/getattachment/ELibrary/LegalActs/brZaneba\_N9.pdf.aspx#](http://procurement.gov.ge/getattachment/ELibrary/LegalActs/brZaneba_N9.pdf.aspx)>. [↑](#footnote-ref-10)
11. იხ. „ორეტაპიანი ელექტრონული ტენდერისა და ორეტაპიანი გამარტივებული ელექტრონული ტენდერის ჩატარების წესის დამტკიცების შესახებ“ სახელმწიფო შესყიდვების სააგენტოს თავჯდომარის 2016 წლის 28 ივლისის ბრძანება №11, ხელმისაწვდომია: <<http://procurement.gov.ge/getattachment/ELibrary/LegalActs/oretapiani_tenderis_wesi.pdf.aspx>>. [↑](#footnote-ref-11)
12. <<http://procurement.gov.ge/getattachment/TrainingCenter/training/angarishebi/tslis-angarishebi/3.pdf.aspx>>. [↑](#footnote-ref-12)
13. <[დავების განხილვის საბჭოს მიერ მიღებული გადაწყვეტილებების განზოგადებული პრაქტიკა](http://procurement.gov.ge/Davebi/%E1%83%93%E1%83%90%E1%83%95%E1%83%94%E1%83%91%E1%83%98%E1%83%A1-%E1%83%92%E1%83%90%E1%83%9C%E1%83%AE%E1%83%98%E1%83%9A%E1%83%95%E1%83%98%E1%83%A1-%E1%83%A1%E1%83%90%E1%83%91%E1%83%AD%E1%83%9D%E1%83%A1-%E1%83%9B%E1%83%98%E1%83%94%E1%83%A0-%E1%83%9B%E1%83%98%E1%83%A6%E1%83%94%E1%83%91%E1%83%A3%E1%83%9A%E1%83%98-%E1%83%92%E1%83%90%E1%83%93%E1%83%90%E1%83%AC%E1%83%A7%E1%83%95%E1%83%94%E1%83%A2%E1%83%98%E1%83%9A.aspx)>. [↑](#footnote-ref-13)
14. 2016 წლის 29 დეკემბრის მთავრობის სხდომის დღის წესრიგი, ხელმისაწვდომია: <<http://gov.ge/index.php?lang_id=GEO&sec_id=437&info_id=59087>>. [↑](#footnote-ref-14)
15. პორტალის საპილოტე ვერსია ხელმისაწვდომია [აქ](http://www.emc.com/domains/documentum/index.htm) [↑](#footnote-ref-15)
16. კომუნიკაციების ეროვნული კომისიის 2017 წლის ბიუჯეტი: <http://gncc.ge/ge/legal-acts/commission/solutions/2016-838-21.page> [↑](#footnote-ref-16)
17. კომუნიკაციების ომბუდსმენის Facebook [გვერდი](https://www.facebook.com/communications.ombudsman/?fref=ts) [↑](#footnote-ref-17)